ترامپ: نەوتی سوری لە دەستمان دەبێت و دابەشی دەكەین\n2019-11-02 [11:44 AM]\nدوێنێ هەینی سەرۆكی ئەمەریكا دۆناڵد ترامپ رایگەیاند، نیازی لە ناوەچەكانی رۆژهەڵاتی فورات وایە پارێزگاری لەنەوتی سوریا بكات و دابەشی بكات.\nلە وتارێكی دا لە مسیسپی لە باشوری وڵات لەبەرامبەر لایەنگرانیدا، دۆناڵد ترامپ سەرۆكی ئەمەریكا وتی، نامەوێ خۆم لە شەڕێكی سەر سنوری سوریا توركیا هەڵقورتێنم، لەسەر ئێمە نییە بەرگری لە سنوری نێوان توركیا و سوریا بكەین، ماوەی هەزاران ساڵە شەڕ دەكەن، بەڵام ئەوەی كردمان ئەوەی پارێزگاری لە نەوت بكەین.\nترامپ وتیشی، نەوتەكە دابەش دەكەین و یارمەتی كوردەكان و كەسانی دیكەش دەدەین، هەروەها ئەگەر رێگەی تێبچێت یامەتی خۆشمان دەدەین.\nترامپ لەنێوان دروشمی جەماوەران وتی، ئەمەریكا قازانج دەكات و جارێكی دیكە رێزی جیهان بەدەست دەهێنێتەوە، لە هەمان كاتدا كار دروست دەكەین و تیرۆرستان دەكوژین، لە ئێستادا بەپێی رۆژنامەی گۆڵدن لیدەر پارتی دیموكرات بەتەواوی شێت بوونە.\nدوێنێ هەینی سەرۆكی ئەمەریكا لە لێدوانێكی رۆژننامەوانیدا وتی، پەیوەندییەكی باشی لەگەڵ سەرۆكی توركیا رەجەب تەیب ئەردۆغان هەیە.\nلە وەڵامی پرسیارێكدا سەبارەت بەوەی ئەردۆغان لە 13 تشرینی دووەم سەردانی ئەمەریكا دەكات یاخود نا، ترامپ وتی، پەیوەندییەكی باشمان لەگەڵ ئەردۆغان هەیە، ئەو رێككەوتنەی بەمدواییە سەبارەت بە سوریا واژوومان كرد، بەشێوەیەكی باش پیادە دەكرێت.\nئەم هەواڵە 4921جار خوێندراوەتەوە


ئایا تا ئێستا ئەم سودە سەرسوڕهێنەرانەی ڕۆنی کونجیت زانیووە\nڕۆنی کونجی کە ڕەنگێکی زەردی هەیە چەندین سودی سەر سوڕهێنەری هەیە بەکاردێت بۆ چارەسەری نەخۆشی ، لەبەر سودە گرنگەکانی ڕۆنی کونجی پێویستە هەموو کەسێک لەماڵەوە بەکاری بهێنێت چونکە ئەم ڕۆنە دەوڵەمەندە بە کانزاو ڤیتامین. لەگرنترین سودەکانیشی ئەمانەن...\nـ بەکاردێت دژی هەوکردن: ڕۆنی کونجی بەکاردێت وەک دژە هەوکردن بۆپێست لەبەر ئەوەی دژە بەکتریایە.\nـ یارمەتی بەهێز بوونی ئێسک دەدات: ڕۆنی کونجی یەکێکە لەو ڕۆنانەی دەوڵەمەندە بە زینک، کالسیۆم، کۆپەر ، هەریەک لەم کانزانەش گرنگییەکی تایبەتی هەیە لە پتەوی و بەهێز بوونی ئێسکدا.\nـ بەسوودە بۆ ددان: بەکارهێنانی ڕۆنی کونجی بۆ ددان زۆر بەسودە دەتوانی ئەم ڕۆنە بدەی لە ددانەکانت بۆ ماوەی ۱۰ خولەک ، ئەمەش وادەکات زەردی و کلسی ددان نەمێنی، لەبەر ئەوەی دژە بەکتریایە و تەندروستی ددان دەپارێزێت.\nـ یارمەتی دابەزینی پەستانی خوێن دەدات: لە لێکۆڵینەوەیەکدا کەلە هندستان ئەنجامدراوە باسیان لەوە کردووە کە زیادکردنی ڕۆنی کونجی بۆ ژەمەکان یارمەتی دابەزینی پەستانی خوێن دەدات لەبەر ئەوەی دەبێتە هۆی دابەزینی ئاستی سۆدیۆم لەخوێندا.\nـ دەتپارێزێت لەتووشبوون بە شەکرە: لە لێکۆڵینەوەیەکدا کە لەساڵی ۲۰۱۱ لە ئەمریکا ئەنجامدرا پسپۆڕان ئەوەیان بۆ دەرکەووت کە دەتوانرێت ڕۆنی کونجی وەک دەرمانی دژە شەکرە بەکار بهێنرێت چونکە ئەم ڕۆنە مەگنسیۆمی تێدایە کە زۆر گرنگە لەپاراستنی لەش بەتووشبوون بە شەکرە.\nـ پیری دوا دەخات: یەکێکی کە لەسوودە باشەکانی کونجی ئەوەیە دەبێتە هۆی دواخستنی پیری لەبەر ئەوەی دژە ئۆکسانە.\nـ پێست شێدار دەکات: دەتوانرێت ڕۆنی کونجی وەک نەرم کەرەو شێدار کەرەوەی پێست بەکاربهێنرێت.\nـ دەتپارێزێت لەقەبزی: زۆربەی خەڵکی تووشی قەبزی دەبن ئەمەش وادەکات سک بئاوسێت، بۆ ڕزگار بوون لەم کێشەیە دەتوانی ڕۆنی کونجی بخۆی یارمەتی ئاسانی پیسای کردن دەدات.\nوە: هە ـف\nئه‌م بابه‌ته 2062 جار خوێنراوه‌ته‌وه


سه‌رۆكی چـینی سـتایشی په‌یوه‌ندیـیه بازرگانیـیه‌كانی وڵاته‌كه‌ی له‌گه‌ڵ ئه‌مریكا ده‌كات\nسه‌رۆكی چینی هوو جینتاو گه‌شـتێـكی به ناو كارگه‌یه‌كی بۆینـگ بۆ دروسـتـكردنی فڕۆكه كرد و له‌وێ سـتایشی په‌یوه‌ندیـیه دوو قۆڵیـیه‌كانی نێوان هه‌ردوو وڵاتی كرد.\nسه‌رۆكی چینی قسه‌ی بۆ سه‌دان كرێـكاری كارگه‌ی بۆینگ كرد و گوتی چین پـێویـستی به كڕینی 2 هه‌زار فڕۆكه‌یه له ماوه‌ی 15 سـاڵی داهاتوو. وه ئاماژه‌شی به‌و هاوكاریـیه‌ی نێوان چین و بۆینگ كرد، وه‌كو نمونه‌یه‌ك بۆ ئه‌و په‌یوه‌ندیـیه دوو قۆڵیـیه باشانه‌ی له نێوان چین و ئه‌مریكادا هه‌یه.\nپاشـان به‌ڕێز هوو جینتاو به‌ره‌و واشـنتۆنی پایته‌خت به‌ڕێ كه‌وت ، تا ڕۆژی پـێـنجشه‌ممه له‌گه‌ڵ سه‌رۆك بوش له كۆشـكی سـپی كۆبـبێته‌وه. هه‌ردوو سه‌ركرده‌كه پـێـشـبینی ده‌كه‌ن گفتوگۆ له‌سه‌ر ژماره‌یه‌ك بابه‌ت بكه‌ن، له‌وانه كێشه‌ی 200 ملیار دۆلاری زیاده‌ی كه له ئاڵوگۆڕی بازرگانی نێوان ئه‌مریكا و وڵاتانی ڕۆژهه‌ڵاتی ئاسیا دروست بووه و داوای ئه‌مریكا له چین كه دراوه‌كه‌ی چاك بكات.\nپـێشـبینیش ده‌كرێت هه‌ردوو ڕێبه‌ره‌كه وتووێژ بكه‌ن سه‌باره‌ت به دانوسـتانه ناوه‌كیـیه‌كان له‌گه‌ڵ كۆریای باكور و ئێران.\nڕه‌نگه به‌ڕێز هوو جینتاو داخوازی له وڵاته یه‌كگرتووه‌كان بكات جارێـكی دیكه جه‌خت له‌سه‌ر هه‌ڵوێستی بكات كه تایوان به‌شـێـكه له چین، له هه‌مان كاتیشدا پـێـشبینی ده‌كرێت سه‌رۆك بوش باس له ڕه‌وشـی مافه‌كانی مرۆڤ له چین دا بكات.\nبڕیاره ڕۆژی هه‌ینی سه‌رۆكی چینی گوتارێـك له زانـكۆی یالی له ویلایه‌تی كۆنه‌تیكت بدات.


پڕۆفایل؛ جەمال مەولودلە فڕۆكەی یەكێتی سۆڤیەتەوە بۆ جڵەوی كۆبونەوەكانی كەركوك\nجەمال مەولود باپیر (82 ساڵ)، سەرۆكی بە تەمەن و كاتی ئەنجومەنی پارێزگای كەركوك فۆتۆ: كاروان ساڵحی\nئێستا ئەركێكی قورسی لە ئەستۆدایە، كۆبونەوە و ئیدارەدانی سیاسییەكان لە ناكۆكترین پارێزگای عیراق.\nپڕۆفایل؛ جەمال مەولود\nلە فڕۆكەی یەكێتی سۆڤیەتەوە بۆ جڵەوی كۆبونەوەكانی كەركوك\nزیاتر لە 60 ساڵە سیاسەت دەكات، نەخۆشی بەرۆكی پێگرتووە، بەڵام ئەو لەبەردەم مایكێك راوەستاوە و بەدەنگێكی كز گلەییەكانی دەستپێكرد، "نابێت خەڵك پارەی پاككردنەوەی خۆڵ و خاشاك بدات"، ئەو دەیویست حكومەت ناچار بكات ئەو پارەیە بدات. بەڵام بۆی نەچووە سەر.\nجەمال مەولود، هەوراز و نشێوی زۆری بینیوە، كەركوكی بۆ خوێندن لە یەكێتی سۆڤییەت جێهێشت، كە گەڕایەوە چوار ساڵ خرایە زیندانی نوگرە سەلمان، كوڕێكی لە شەڕی ئێران و عیراق لەدەستدا، دوو هاوسەریشی مردون. بەڵام ئەو ئێستا بە پێوە وەستاوە و دەیەوێت سیاسییە ناكۆكەكانی چوار پێكهاتە لەسەر یەك مێز كۆبكاتەوە و هانیان بدات بۆ بڕیاردان لە بەرژەوەندی خەڵك.\n3ی ئەیلول، رۆژێكی ماندوكەر بوو بۆ جەمال مەولود، كاتێك نەیتوانی نیسابی یاسایی ئەندامانی ئەنجومەن تەواوبكات بۆ هەڵوەشاندنەوەی بڕیارێكی پێشویان لەبارەی وەرگرتنی پارەی خۆڵ و خاشاك لە هاوڵاتیان. ئەو دەیوست حكومەت ئەو پارە بدات نەك خەڵك.\nجەمال مەولود باپیر (82 ساڵ)، لە كانونی دووەمی 2019، وەكو سەرۆكی بە تەمەن و كاتی ئەنجومەنی پارێزگای كەركوك دیاریكرا، بەڵام لەوكاتەوە یەك كۆبونەوەی ئەنجومەن نیسابی یاسایی تەواو بووە، ئەوەش كاریگەری هەیە لەسەر بڕیاردان لەسەر پرسە گرنگەكانی پارێزگاكە بەتایبەت بودجە، كە زۆر كات گلەییەكان روبەڕوی جەمال مەولود دەكرێنەوە.\nجەمال مەولود كێیە؟\nلە ساڵی 1937 لە كەركوك لە دایكبووە، لە پەنجاكانی سەدەی رابردوو بڕوانامەی دبلۆمی لە میكانیكی فڕۆكەوانی لە كازاخستان لە یەكێتی سۆڤیەتی كۆن بەدەستهێناوە.\nهەر لە پەنجاكاندا ژیانی هاوسەرێتی لەگەڵ كوردێكی خەڵكی سلێمانی پێكهێناوە و شەش منداڵیان بووە، بەڵام یەكێكیان لە سەرەتای شەڕی ئێران – عیراق كۆچیی دوایكردووە.\nدوای لەدەستدانی ئەو كوڕەی بە دوو ساڵ، هاوژینەكەشی توشی نەخۆشی شێرپەنجە دەبێت و گیانلەدەستدەدات، بۆیە هاوسەرگیری لەگەڵ كچێكی توركمانی كەركوكدا دەكات. ئەویش دوای چەند ساڵێك بە نەخۆشی شەكرە و فشاری خوێن كۆچیی دواییكرد.\nجەمال مەولود، بۆ سێیەمجار ژیانی هاوسەرێتی پێكدەهێنێت، ئەمجارە لەگەڵ كچێكی میسری، ئەم هاوسەرگیرییە دەگەڕێتەوە ئەوكاتەی بەشێك لە خەڵكی میسر بۆ كاركردن دەهاتنە عیراق و خێزانێكی میسری دەبێتە دراوسێیان و لەوەوە پەیوەندییەكە دروستدەبێت.\nجەمال مەولود، كاتێك ئەم چیرۆكانەی خۆی بۆ (كەركوك ناو) دەگێڕایەوە، تازە لە كۆنگرەیەكی رۆژنامەنوسی گەڕابۆوە، كە تیایدا گلەیی لە ئەندامانی ئەنجومەن كرد كە تەنیا 17 ئەندام ئامادەی كۆبونەوە بون، لەكاتێكدا كۆبونەوەی ئاسایی ئەنجومەن پێویستی بە 21 ئەندام هەیە.\nبۆ یەكەمجار جەمال مەولود، لە ساڵی 1955 پەیوەندی بە حزبی شیوعی عراقەوە دەكات، بەڵام لە ساڵی 1963 هەر بەهۆی كاری سیاسییەوە دەستگیردەكرێت و وەك خۆی دەڵێت "چوار ساڵ لە نوگرە سەلمان زیندانی دەكرێت".\nسەرەڕای ئەوەی ئازاد دەكرێت، بەڵام لە كاری حكومی دەردەكرێت و دوای ئەو روداوانە و ماوەیەك بێدەنگی، جەمال مەولود لەڕێی رێكخستنە نهێنییەكانی هەمان حزبەوە لەگەڵیان بەردەوامدەبێت.\nلە دوای روخانی رژێمی بەعس و لە هەڵبژاردنەكانی ساڵی 2005ی ئەنجومەنی پارێزگا خۆی لەسەر پشكی حزبی شیوعی كوردستان و لە لیستی برایەتی كەركوك كاندید دەكات و دەبێتە ئەندامی ئەنجومەنی پارێزگا.\nئێستا 14 ساڵە لەو پۆستەدایە، بەڵام وازی لە حزبی شیوعی هێناوە و لەگەڵ یەكێتیی نیشتیمانیی كوردستاندا كاردەكات.\nجەمال مەولود، ئێستا ئەركێكی قورسی لە ئەستۆدایە، كۆبونەوە و ئیدارەدانی سیاسییەكان لە ناكۆكترین پارێزگای عیراق.\nئایا رۆژانی سێشەممان نەخۆش دەكەوێت؟\nلە ماوەكانی رابردودا جەمال مەولود روبەڕوی رەخنەی دۆست و نەیارەكانی بۆوە، بەهۆی ئامادەنەبونی لە كۆبونەوەكانی ئەنجومەنی پارێزگا كە رۆژانی سێشەممان بەڕێوەدەچێت.\nكەركوك/3ی ئەیلولی 2019/ جەمال مەولود چاوەڕێی نیسابی یاسایی ئەندامانی ئەنجومەنی پارێزگا دەكات بۆ كۆبونەوە فۆتۆ: كاروان ساڵحی\nتەنانەت هەندێك لە ئەندامانی حزبەكەشی وەك توانج ئەو ئامادەنەبونەیان لە راگەیاندنەكان باسدەكرد.\nجەمال مەولود، لەوبارەیەوە وتی "منیش وەکو هەر مرۆڤێکى دیکە دوچارى نەخۆشى هاتم و سەردانى پزیشکى بەغدا، کەرکوک و هەولێرم کرد، دەرکەوت توشى نەخۆشى هەوكردنی گوێی ناوەڕاست بوم و چارەسەرم وەردەگرت".\n"من نەك تەنیا رۆژانی سێشەممە، بەڵكو تەواوی مانگێك مۆڵەتی تەندروستیم وەرگرت و راپۆرتی پزیشكیشم رادەستی ئەنجومەن كرد"، ئەو ئێستا بارى تەندروستی کەمێک باشترە، رۆژانە دەوامدەكات و دەڵێت "تا كاتژمێر دوو لە ئەنجومەن دەمێنمەوە".\nمن نەك تەنیا رۆژانی سێشەممە، بەڵكو تەواوی مانگێك مۆڵەتی تەندروستیم وەرگرت و راپۆرتی پزیشكیشم رادەستی ئەنجومەن كرد\nهەرچەندە جەمال مەولود لە كۆتاییەكانی تەمەنیدایە و نەخۆشی تەنگی پێهەڵچنیوە، بەڵام دەڵێت "شانازی دەكەم ئەوەی لە توانامدابێت دەیكەم، سەردانی پڕۆژەكان دەكەم، ئەو شوێنەی پێویستی بە خزمەتگوزاری بێت پارێزگار و شارەوانی لێ ئاگاداردەكەمەوە".\nجەمال مەولود، گلەیی لە سیاسییەكانی كەركوك هەیە و دەڵێت "ئەو ئاشتىی و پێکەوەژیانەی لە نێوان هاوڵاتیانی ئاسایی نەتەوەكان هەیە زۆر زیاتر و جوانترە لەو پێكەوەبونەی نێوان سیاسییەكان... بەڵام كەركوكییەكان دەتوانن پێكەوەبژین".


Monday, 02.21.2022, 17:44\nڕۆژی دووی ڕەشەمە، ڕۆژی جیهانیی زمانی دایک لە گەلی کورد و هەموو گەلانی ستەملێکراوی جیهان پیرۆز بێت.\nڕۆژی دووی ڕەشەمە، واتە 21ی مانگی دووهەمی زایینی لەلایەن یونسکۆوە وەک ڕۆژی جیهانیی زمانی دایک International Mother Languge Day پێناسە دەکرێت.\nگەلی کورد بەهۆی پارچە پارچەبوون و ژێردەستەیی نەیتوانیوە زمانەکەی لە ژێر گوشار و زەبر و زەنگ دەربهێنێ.\nسەرەڕای هەموو ئەو بەربەستانە و بە دانی باجی زۆر، گەلی کورد توانیویەتی زمانی خۆی بپارێزێت و گەشەی پێ بدات بەڵام ئەمە بەو مانایە نییە زاڵبوونی زمانەکانیتر بەتایبەت لەبواری پەروردەوە کاریگەریی نەرێنی نەبووبێت.\nبەداخەوە لە 100ساڵی ڕابردوودا و دوای دروستبوونی چەمکی دەوڵەت- نەتەوە و یەکسانکردنی زمانی پەروردە بەسوودی زمانی نەتەوەی باڵادەست و بەزیانی زمانی نەتەوەکانیتر و لە نێویاندا زمانی کوردی بووە و ئەم زمانە یەکێ لە هەرە خەسار لێکەوتووەکان بووە.\nهێژموونی سێ زمانی فارسی، عەرەبی و تورکی و هێرشیان لە هەموو لایەکەوە، تەنگی بە زمانی کوردی هەڵچنیوە و زۆربەی کات لەسەر سایکۆلۆژی تاکی کوردیش، کاریگەریی قووڵی بووە و خۆبەکەمزانی لە ناخی تاکی کورد دروست کردووە. بۆ ئەوەی ئەم تاکی کوردـە خۆی یان منداڵەکەی بتوانێت لە نێو نەتەوەی باڵادەست جێ پێی بکاتەوە، ناچار بووە زمان و کولتووری خۆی وەلا بنێت و ڕێ و ڕەوشت و زمانی نەتەوەی زاڵ وەک ئامرازی پێشکەوتن وەربگرێت.\nبەڵام لە دنیای ئەمڕۆدا و بە هەبوونی کەرەستەکانی پێوەندی و لێک ئاگاداربوون و لێک حاڵیبوون، هەرچەندە گوشار و پیلان بۆ فەوتان و تواندنەوەی زمانی کوردی لەئارادا بێت؛ هەر بەو ڕادە و بگرە زیاتر پەرچدانەوە و هەوڵ و تێکۆشان بۆ گەشە و نەشەی زمانی کوردی لەئارادایە. گەلی وشیار ئەستەمە ڕێگە بە فەوتان و لەناوچوونی زمانی دایکی خۆی وەک ناسنامەی لە مێژینەی بدات.\nمامۆستایانی زمانی کوردی وەک خاتوو زارای محەمەدی ئامادەن خۆبەخشانە منداڵانی کورد فێری زمانی دایکی خۆیان بکەن و تەنانەت ئامادەن لەپێناویشیدا بچنە زیندان.\nئەمە لە کاتێکدایە کە بەپێوەری هەموو یاسا نێوخۆیی و نێودەوڵەتییەکان، ئەرکی دەسەڵاتە کە بەڕادەی زمانی هاوبەش بۆ زمانی نەتەوەکانیتریش هەلی پەروەردە و فێربوون بڕەخسێنێت و بەداخەوە تا ئێستا دەسەڵات بەپێچەوانەوە هەڵسوکەوتی کردووە.\nدووی ڕەشەمەی 2721ی کوردی\nپارتی دوای ریکخراوی ستوپ ئەکادیمیای سیاسەتی هزریشی لەهەولير داخست


ئەمەریکا و عێراق بەیاننامەیەکی هاوبەش بڵاودەکەنەوە لە بارەی وتووێژی ستراتیژی نێوانیان\nئەمەریکا و عێراق بەیاننامەیەکی هاوبەشیان بڵاوکردەوە لە بارەی سێیەم وتووێژی ستراتیژی نێوانیان کە یەکەم وتووێژبوو لە سەردەمی بەڕێوەبەرایەتی سەرۆک جۆو بایدن ئەنجام بدرێت.\nهەردوو وەزارەتی دەرەوەی عێراق و ئەمەریکا ئەمڕۆ چوارشەممە دەقی بەیاننامەکەیان بڵاوکردەوە کە بە سەرپەرشتی ئەنتۆنی بلینکن وەزیری دەرەوەی ئەمەریکا و فوئاد حسێن وەزیری دەرەوەی عێراق لە ڕێگەی ڤیدیۆکۆنفرانسەوە بەڕێوەچوو. هەروەها نوێنەرانی هەرێمی کوردستانیش لە وتووێژەکەدا بەشداربوون.\nبەپـێی شارەزایانی سیاسی، گرنگترین بەشی بەیاننامەکە لە بارەی چارەنووسی هێزە شەڕەکەرەکانی ئەمەریکا و هاوپەیمانان بووە لە عێراقدا.\nلە بەیاننامەکەدا هاتووە، هەردوو وڵات دووپاتیانکردووەتەوە بوونی هێزەکانی ئەمەریکا لە عێراق لەسەر بانگهێشتی حکومەتی عێراق بووە بە مەبەستی پشتیوانیکردن لە هێزە ئاسایشیـیەکانی عێراق لە شەڕی دژی داعشدا.\nدەشڵێت لەسەر ڕۆشنایی بەرەوپـێشچوونی توانای هێزە ئاسایشیـیەکانی عێراق هەردوولا گەیشتنە ئەوەی ئەرکی هێزەکانی ئەمەریکا و هاوپەیمانان لە ئێستادا گۆڕاوە بۆ مەشق‌وڕاهێنان و ڕاوێژکاری، ئەمەش ڕێگەدەدات بە ناردنی هێزە شەڕکەرەکانی لە وڵاتەکەدا ماونەتەوە بۆ دەرەوەی عێراق. بەڵام دەشڵێت دەبێت هەردوولا لە کۆبوونەوەی تەکنیکی داهاتوویاندا ڕێکبکەون لەسەر کاتی کشانەوەی هێزەکان.\nحکومەتی عێراق لای خۆیەوە پابەندبوونی خۆی دووپاتکردووەتەوە بە پاراستنی (کەسان و کاروان و شوێنی دیپـلۆماسی وڵاتانی هاوپەیمانانان). هەردوو وڵات جەختیشیان لەوە کردەوە ئەو بنکانەی کەسانی هاوپەیمانانیان تێدایە بنکەی عێراقین و بوونی ئەوان تەنیا بۆ پشتیوانیکردنە لە هەوڵەکانی عێراق لە شەڕی دژی داعشدا. هەردوو وڵات بەنیازن بەردەوامبن لە وتووێژەکانیان لە ڕێگەی کۆمیتەیەکی لەشکری هاوبەش بۆ مسۆگەرکردنی ئەوەی کارەکانی هاوپەیمانێتی نێودەوڵەتی یەکدەگرنەوە لەگەڵ پـێداویستیـیەکانی هێزە ئاسایشیـیەکانی عێراق بە هێزەکانی پـێشمەرگەشەوە.\nهەردوولا جارێکی دیکە جەختیان لەسەر گرنگی پەیوەندیـیە پتەوەکانی نێوان هەردوو وڵات کردەوە کە بە قازانجی خەڵکی عێراق و ئەمەریکایە. هەروەها ئەمەریکا جارێکی دیکە ڕێزگرتنی خۆی دووپاتکردووەتەوە بۆ سەروەری عێراق و سەلامەتی خاکەکەی و بڕیارە پەیوەندیدارەکانی لەلایەن هەردوو دەسەڵاتی تەشریعی و جێبەجێکرای عێراق دەرچوون.\nهەردوو شاند تاووتوێی گرفتەکانی پەتای کۆرۆناشیان کرد و جەختیان لەسەر گرنگی هاوکاری نێوان هەردوو وڵات کردووە بۆ ڕووبەڕووبوونەوەی ئەم پەتا جیهانیـیە. ئاماژە بۆ هاوکاریـیەکانی ئەمەریکا لەم بارەیەوە کراوە، لەوانە لە ڕووی دارایی و دابینکردنی ئامێر و کەلوپەل بۆ تاقیگە پـزیشکیـیەکانی عێراق و ڕاهێنانی عێراقیـیەکان لەسەر چۆنیەتی ڕووبەڕووبوونەوەی پەتاکە.\nلە بارەی کەرتی وزەش وتووێژکراوە. ئەمەریکا پشتیوانی خۆی بۆ هەوڵەکانی عێراق دەربڕی بۆ چاکسازی لە کەرتی وزەدا بە ئامانجی چارەسەرکردنی کێشەی بڕینی تەزووی کارەبا. پشتیوانیش لە بڕیاری عێراق کرا بۆ هەمەجۆرکردنی سەرچاوەکانی وزەی کارەبا لە ڕێگەی پتەوکردنی پەیوەندیـیەکانی لەگەڵ ئوردن و وڵاتانی ئەندامی هاریکاری کەنداو، وە هەنگاونان بۆ جێبەجێکردنی بەستنی تۆڕەکانی وزەی کارەبا.\nباسیشیان لە چۆنیەتی هاوکاریکردنی عێراق لەلایەن دەزگا زانستیـیەکانی ئەمەریکا کرا بە ئامانجی باشترکردنی بەڕێوەبردن و پاراستنی سامانە سروشتیـیەکانی وڵاتەکە، لەوانە سەرچاوە ئاویـیەکان.\nلەبارەی پەیوەندیـیەکانی بەغدا و هەولێر، ئەمەریکا خۆشحاڵی خۆی دەربڕی لە بەرامبەر ئەو بەرەوپـێشچوونەی بەدەستهاتووە لە پەیوەندیـیەکانی نێوان حکومەتی فیدراڵی و حکومەتی هەرێمی کوردستان سەبارەت بە بوجە و وزە و بابەتی دیکەی ستراتیژی.\nجارێکی دیکە ئەمەریکا جەختی کردەوە سەر ڕێزگرتنی لە سەروەری عێراق و سەلامەتی خاکەکەی و ئازادی ڕادەربڕین کە دەستوری عێراق مسۆگەری کردووە. هەردوو شاند باسیان لەوە کرد کە چۆن ئەمەریکا دەتوانێت بە باشترین شێوە پشتیوانی لە حکومەتی عێراق بکات لەمەڕ پاراستنی خۆپیشاندەرانی ئاشتیخواز و چالاکوانانی سیڤیل و ئەنجامدانی لێپـرسینەوەی دادوەری. عێراق لای خۆیەوە خۆشحاڵی دەربڕی لە بەرامبەر ئەو پشتیوانیانەی ئەمەریکا لە هەڵبژاردنی پەرلەمانی دەکات لە ڕێگەی کۆمەکردنی شاندی نەتەوە یەکگرتووەکان بۆ یارمەتیدانی عێراق.\nلە بەشێکی بەیاننامەکە، ئەمەریکا سووربوونی خۆی لەسەر پشتیوانیکردنی عێراق دووپاتکردووەتەوە بۆ گەیشتن بە چارەسەری بەردەوام بۆ ئاوارەکان هەتا بە خواستی خۆیان و پارێزراوانە و شکۆمەندانە بگەڕێنەوە بۆ شوێنەکانیان، هەروەها پێشکەشکردنی یارمەتی بۆ ئەو خەڵکەی داعش کردنیە ئامانج بە مەبەستی جینۆسایدکردنیان.\nهەردوو وڵات خواستی خۆیان دەربڕی بۆ هاوکاری زیاتر لە بواری دادوەری، گەڕاندنەوەی سەروەت و سامانە دزراوەکان، بەرەنگاربوونەوەی گەندەڵی.\nلە بەشێکی وتووێژەکەدا، باس لە خوێندنی باڵا و هاوکاری زانستی و ڕۆشنبیری بۆ عێراق کرا کە چۆن ئەمەریکا پشتیوانی لە هەوڵەکانی عێراق بکات بۆ بەهێزکردنی خوێندنی باڵا بە یارمەتی زانکۆ ئەمەریکایـیەکان لە ڕێگەی بەرنامەی فولبرایت.


ناوەندى خزمەتگوزارى هـەلى کـار | The American University of Iraq Sulaimani\nناوەندى خزمەتگوزارى هـەلى کـار\nنـاوەندى هەلى کـار لە زانکۆى ئەمەریکى خزمەتگوزارى هەلى کار و هەروەهـا سـەرپەرشتى کردن و میواندارى کـاروبارى کارى کاتیى و هەمیشـەیی بۆ خوێندکارانى ئیستا و دەرچووانى پێشووى زانکۆ دەستەبـەر دەکات.\nسـەرپەرشتى کردنى هەلى کـار بۆ دەرچووان\nئێمە هـاوکـارى هەموو خوێندکارێک دەکەین بۆ شێوازى پڕکردنەوەى قۆرمى کار و رێکخستن و کۆکردنەوە و چاوپێکەوتنى کـارى و هەڵسـەنگـاندنى ئاست و تواناکـانیان و پێشکەشکردنى رێنمایی پێویست بۆ ئـەو خوێندکارانەى کە هەلى کـاریان بۆ دابین کراوە.\nبە سـەردانى ئۆفیسى ئەم ناوەندە یان بـە ئاگـادارکردنەوەى پێشوەخت بە مەبەستى چـاوپێکەوتن، خوێنکـار دەتوانێت ئاگـادارى رەوتى بەرەو پێش چوونى سیڤیـەکەى بێت و لە رآ ى ( پرۆژەى راپـەراندنى هەلى کارى خوێنکـار)ەوە، ئاگـادارى چـەندین بابەتى ترى پەبوەست بە هەلى کارەوە بێت.\nنـاوەندە هەلى کـار سـەرچـاوەیـەکى بەهێزى دۆزینەوەى هەلى کـار و پرۆژە و مەشق و راهێنانى خوێندکارانە لە زانکۆى ئەمەریکى. ئێمە لەم ناوەندە پەیوەندى بە خویًنکارانى ئیستا و دەرچووانەوە دەکەین بە مەبەستى دابینکردنى هەلى کار بۆیان لە بـەرزترین ئاستدا لەم هـەرێمەدا. لە رآ ى دەستەى باڵاى ئـەم ناوەندەوە و بە پآ ى بەرنامە کارو بارەکانیان رێک دەخـەین.\nو ئێمە خوێندکار دەخەینە نێو کار و پرۆژەى کـاراوە. وە هەلى کارى هاوینە فەراهـەم دێنین بۆ ئـەو خوێندکـارانەى کە تەنها دەتوانن بە شێوەیەکى کاتى لە هـاوین و لە کاتى پشویاندا کـار بکـەن. لەم بوارانەدا: کە بوارى نەوت و گـاز، بـانکدارى و رۆژنامەوانى دەگرێتەوە.\nئێمە بـەردەوام بە ساز کردنى ۆرکشۆپ بۆ چـەند بابەتێکى گرنگى وەکو چۆنیتى نووسینى سیڤى، شێوازى چاو پێکەوتن، سـەرپەرشتى خوێنکار دەکەین تاکو دەچێتە شوێنى کـارى خۆى لە ناوخۆ و لە دەرەوەى وڵات. هـەروەها بۆ ئاشنا بوون لەگەلڕ چۆنێتى دەست کردن بە پرۆژە بچووکەکان. ئێمە میواندارى کەسـڕنى تایبەتمەند و پرۆفیشنالڕ دەکەین بۆ ناو زانکۆى ئـەمەریکى تاوەکو لە نزیکەوە خۆیـان چـاویان بە خوێنکـاران بکەوێت و زانیارى پێویستیان پێشکەش بکەن وە هەروەها لە ئاست و تواناکانى ئەو خوێنکـارانە شـارەزا بن کە هەلى کـاریان بۆ دابین کراوە.


2212 جار خوێندراوه‌ته‌وه\nئامادەكردنی: حلمی رەسول رەزا\nلەگەڵ ئەوەی 250 ساڵ بەسەر تەمەنی ویلایەتە یەكگرتوەكانی ئەمەریكادا تێنەپەڕیوە، كەچی 93% تەمەنەكەی واتە 222 ساڵی لە جەنگە جیاوازەكاندا بەسەر وڵاتانی ترەوە بەڕێكردوە لەسەرتاسەری جیهاندا.\nزیاتر لە 90 جەنگی دوژمنكارانە بوەو بە تاوانی جەنگ ئەژمار دەكرێت، ئەمەش بەڵگەی ئەوەیە كە بە توندوتیژترین شارستانیەت لە قەڵەم دەدرێت بە گوێرەی ئەم لیستەی لەبەردەستاندایە :\n1.ساڵی 1833، هێزەكانی ئەمەریكا هێرشیان كردە سەر "نیكاراگوا" و داگیریان كرد.\n2. ساڵی 1888 هێزەكانی چونە ناو خاكی "پیرۆ".\n3.ساڵی 1846 پارچە زەویەكی مەكسیكیان داگیركردو خستیانە ژێ دەسەڵاتی خۆیان، كە لە ئێستادا پێی دەڵێن ویلایەتی "تەكساس".\n4. لە ساڵی 1848 دووبارە هێرشیان كردوە سەر مەكسیك و پارچە زەوییەكی تریان داگیركرد كە لە ئەمرۆدا بە ویلایەتی " كالیفۆرنیا" و "نیومكسیكۆ" ناسراوە.\n5. ساڵی 1854 ویلایەتە یەكگرتوەكانی ئەمەریكا بەندەری "گرای تاون" یان لە نیكاراگوا وێران كرد وەكو توڵە سەندنەوەیەك بەوەی حكومەتی ئەوێ رازی نەبوو رێگا بە سیخوڕێكی ئەمەریكی بدات بچێتە ناو خاكەكەیەوە.\n6. ساڵی 1855 هێزەكانی ئەمەریكا "ئۆرگوای" و پاشان كەناڵی " پەناما" یان داگیركرد.\n7. ساڵی 1857 بۆ جاری دووەم "نیكاراگوا"ی داگیركردەوە بۆ هەرەس پێهێنانی هەوڵێكی دوژمنی ئەمەریكا "ولیم رۆكر" بۆ سەر دەسەڵات.\n8. ساڵی 1873 هێزەكانی ئەمەریكا "كۆلۆمبیا" یان داگیر كرد، پاش ئەوەش هەڵسا بە ئەنجامدانی چەندین پرۆسەی سەربازی دژی ئەو وڵاتە لە ساڵەكانی 1885-1891-1892-1893-1898 و 1899.\n9. ساڵی 1888 ئەمەریكا چوە ناو خاكی "هایتی" .\n10. ساڵی 1891 هێزەكانی ئەمەریكا چونە ناو خاكی "چیللی".\n11. ساڵی 1894 بۆ جارێكی تر سنورەكانی "نیكاراگوا"ی بەزاند.\n12. 1898 وڵاتی "كوبا" ی گەمارۆدا و دورگەی "گوانتامۆ"ی داگیركرد كە لە ئێستادا وەكو زیندانێك بەكاری دەهێنێ.\n13. ساڵانی 1901-1902 بۆ جارێكی تر ئەمەریكا سنوری "كۆلۆمبیا"ی بەزاند.\n14. ساڵی 1902 دەستی لە كاروباری "هیندۆراس" وەردا لەلایەنی سەربازیەوە.\n15. ساڵی 1904 هێرشی كردە سەر وڵاتی "پەنەما".\n16. ساڵی 1905 هێرشی كردەوە سەر "هیندۆراس".\n17. ساڵی 1907 ئەكەریكا دەستی بەسەر شەش شاری هیندۆراسدا گرت.\n18. سالی 1907 هێرشی كردە سەر مەكسیك بۆ هاوكاری كردنی دیكتاتۆر "بۆریرۆ دمزباری". 19. ساڵی 1907 هێرشی كردە سەر نیكاراگوا.\n20. ساڵی 1907 دەستی وەردایە كۆماری "دۆمینیكان" بۆ خەفە كردنی شۆرش.\n21. ساڵی 1908 بەشداری جەنگی نێوان هیندۆراس و نیكاراگوای كرد.\n22. ساڵی 1910 بەهێزی سەربازی دەستی وەردایە هەڵبژاردنەكانی "پەنەما".\n23. ساڵی 1911 دەستی وەردایە كاروباری نیكاراگوا بۆ سەركوتكردنی كودەتایەك دژی حكومەت.\n24. ساڵی 1911 هێزەكانی ئەمەریكا چونە ناو خاكی هیندۆراس بۆ پاڵپشتی شۆرشیك بە سەركردایەتی (مانوێل بونیلا) دژی سەرۆكی هەڵبژێرداو "مێگیل داویا".\n25. ساڵی 1911 هێزەكانی بەشداریان كرد لە سەركوتكردنی راپەرینێك دژی ئەمەریكا لە "فلیپین" .\n26. ساڵی 1912 بە هێزی سەربازی دەستی لە كاروباری "چین" وەردا.\n27. ساڵی 1912 هێرشی كردە سەر وڵاتی "كوبا".\n28. ساڵی 1912 هێرشی كردەوە سەر "پەنەما".\n29. ساڵی 1912 هێرشی كردەوە سەر "هیندۆراس".\n30. ساڵی 1914 هێزەكانی مارێنز لە پرۆسەیەك و هێرشێكی ئاسمانیدا دابەزینە ناو خاكی " هایتی" و بانكی ناوەندییان تاڵان كرد بە بیانوی گەڕانەوەی قەرزەكانیان.\n31. ساڵی 1915 هەموو خاكی "هایتی" یان داگیركردو تاكو ساڵی 1934 تیایدا مانەوە.\n32. ساڵی 1916 هێزەكانی ئەمەریكا دەستیان وەردایە كۆماری "دۆمینیكان" دژی ئەو شۆرشەی بەرانبەر دەسەڵات كرابوو.\n33. ساڵی 1917 "كوبا"ی داگیر كرد. 34. ساڵی 1918 بەشداری جەنگی جیهانی یەكەمی كرد.\n35. ساڵانی 1918- 1920 دەستخستنە ناو كاروباری روسیاوە.\n36. ساڵی 1919 بەسەرباز دەستی خستە ناو كاروباری "پەنەما".\n37. ساڵی دەستی خستە ناو كاروباری "كۆستاریكا".\n38. ساڵی 1920 جارێكی تر هێرشی كردەوە سەر هیندۆراس.\n39. ساڵی 1921 هێرشی كردە سەر "گواتیمالا". 40. ساڵی 1922 دەستی خستە كاروباری توركیا.\n41. ساڵی 1922 هێزەكانی ئەمەریكا چونە ناو خاكی "سلفادۆر".\n42. ساڵی 1924 هێرشی سەربازی كردە سەر "چین".\n43. ساڵی 1933 وڵاتی "نیكاراگوا"ی داگیر كرد. 44. ساڵی 1926 جارێكی تر هێرشی كردەوە سەر "پەنەما".\n45. ساڵی 1927 جارێكی تر هێرشی كردەوە سەر "نیكاراگوا".\n46. ساڵی 1932 هێرشی كردەوە سەر "چین" و داگیری كرد.\n47. ساڵی 1933 داگیركردنی "نیكاراگوا".\n48. ساڵی 1934 داگیركردنی "هایتی".\n49. ساڵی هێرش كردن بۆسەر "سلفادۆر".\n50. ساڵی 1945 هێرش بۆسەر "نیكاراگوا".\n51. ساڵی 1945 پێش تەواو بوونی جەنگی جیهانی دووەم هێرشی كردە سەر "هیرۆشیما" و " ناكازاكی" لە ژاپۆن، تیایدا نزیكەی 220 هەزار كەس گیانیان لە دەستدا لە ئەنجامی بەكارهێنانی چەكی ئەتۆمی، و زیاتر لە 100 هەزار كەسی تریش لەماوەی بوۆردومانی راستەوخۆدا كوژران و ئەوانی تریش لە كۆتایی ساڵی 1945 و بەهۆی كاریگەری تیشكی زیانبەخشەوە گیانیان لە دەستدا.\n52. ساڵی 1947 هێرشی كردە سەر وڵاتی "یۆنان". 53. ساڵی 1950 هێرشی كردە سەر "فلپین".\n54. ساڵی 1950 هێرشی كردە سەر "پۆرتریكۆ".\n55. ساڵی 1950 لە جەنگی كوریادا تێوە گلا. 56. ساڵی 1952 دەستی وەردایە كاروباری ئێران و هەوالگری ئەمەریكا بە سەر حكومەتی "محمد مصدق" دا زاڵ بوو، پاشان شای ئێرانی گەڕاندەوە سەر دەسەڵات.\n57. ساڵی 1954 بەبەكارهێنانی هێز حكومەتی "گواتیمالا"ی لەسەر كار لادا. 58. ساڵی 1958 هێرشی كردە سەر كۆریا.\n59. ساڵی 1958 هێرشی كردە سەر "لوبنان".\n60. ساڵی 1959 هێرشی كردە سەر "پەنەما".\n61. ساڵی 1959 هێرشی كردە سەر "لاوس".\n62. ساڵی 1960 هێرشی كردە سەر "هایتی".\n63. ساڵی 1960 هێرشی سەربازی كردە سەر "ئیكوادۆر".\n64. ساڵی 1961 هێزەكانی ئەمەریكا دورگەی بەرازەكانیان لە "كوبا" داگیر كرد.\n65. ساڵی 1962 سەرۆكی ئەمەریكا "كندی" گەمارۆیەكی ئاوی و ئاسمانی خستە سەر كوبا بۆ ئەوەی یەكێتی سۆفیەتی جاران ناچار بكات رۆكێتە ئەتۆمیەكانی لە دورگەكە دوور بخاتەوە.\n66. ساڵی 1965 هێرشی كردەوە سەر "پەنەما"\n67. ساڵی 1965 هەڵگیرسانی جەنگی ڤیتنام كە تیایدا سوپای ئەمەریكا گەورەترین تاوانیان پیادە دەكرد، نەك هەر دژی مرۆڤ بەڵكو دژی رووەك و ئاژەڵ لە رێگەی ئەو ژەهرانەی بە فرۆكە دەخرانە خوارەوە، لە سالی 1975 جەنگەكە كۆتایی هات، هەرچەندە بەبێ بەزەییانەو جۆرەها چەكی قورسی تێدا بەكارهێنا، بەڵام بوە مایەی شكستێكی مێژوویی بۆ ئەمەریكا.\n68. ساڵی 1966 گازی ژەهراوی دژی ڤێتنام بەكار هێنا.\n69. ساڵی 1966 هێرشی كردەوە سەر "گواتیمالا".\n70. ساڵانی 1967- 1970 هەواڵگری ئەمەریكا هاوكاری سوپای پۆلیڤیای كرد دژی "گیڤارا" و بەهەردوولا توانیان تیرۆری بكەن.\n71. ساڵانی 1970-1971 كەمبۆدیای داگیركردو هێرشی كردە سەر نوێنەرە شەرعیەكەی ئەمیر " سیهانۆك" كە كەسایەتیەكی بێلایەن بوو لە جەنگی ڤێتنام، ئەم ئەمیرەی لەسەر كارلاداو حكومەتێكی سەر بە ئەمەریكای لەوێ دروست كرد.\n72 ساڵی 1971 پاڵپشتی سەربازی ئەندەنوسیای كرد دژی فیلپین.\n73. ساڵی 1972 وڵاتی "لاوس"ی بۆردومان كرد.\n74. ساڵی 1973 سەقامگیری لە چیللی تێكداو سەرۆكەكەی تیرۆر كرد كە نەیاری ئەمەریكا بوو، و حكومەتێكی دیكتاتۆری سەربازی دامەزراند.\n75. ساڵی 1980 هێرشی كردەوە سەر "نیكاراگوا".\n76. ساڵی 1980 "ریگان" بوە سەرۆكی ئەمەریكاو پرۆژەی جەنگی ئەستێرەكانی پێشنیار كرد، هاوكاریەكی زۆری ئیسرائیلی كردو هێزێكی سەربازی بەهێزی لەوناوچەكە دامەزراند.\n77. ساڵی 1981 ئەمەریكا رۆكێتەكانی لە سەرجەم وڵاتانی ئەوروپا جێگیر كرد.\n78. ساڵی 1983 پرۆسەیەكی سەربازی دژی ئێران ئەنجامدا.


دانوستاندنی ناوه‌کی ئێران، چاره‌سه‌ر یان کات به‌فیڕۆدان؟\nئێران و زلهێزانی جیهان جارێکی تر له‌م مانگه‌دا له مۆسکۆ کۆده‌بنه‌وه له هه‌وڵێکدا بۆ چاره‌سه‌رکردنی کێشه‌ی ناوه‌کی ته‌هران. ئه‌مه‌ش له کاتێکدایه که بالیۆزی ئه‌مه‌ریکا له ئیسرائیل هۆشداری ده‌دات که ده‌لیڤه‌ی چار‌ه‌سه‌رکردنی کێشه‌ی به‌رنامه‌ی ناوه‌کی ئێران به ڕێگای دیالۆگ که‌م ده‌بێته‌وه.\nدوای چه‌ندین گه‌ڕی دانوستاندن له ڤیه‌ننا، ئسته‌نبول و به‌غدا، ئایا مۆسکۆ ده‌بێته وێستگه‌ی ڕه‌واندنه‌وه‌ی نیگه‌رانیه‌كانی رۆژئاوا به‌رامبه‌ر به به‌رنامه‌ی ناوه‌کی ئێران که گومانی به‌رهه‌مهێنانی چه‌کی ناوه‌کی لێده‌کرێت؟ وه‌یا ئێران ناتوانێت لێدوانه‌کانی بسه‌لمێنێت که به‌رنامه ناوه‌کیه‌که‌ی ته‌نها بۆ مه‌به‌ستی ئاشتیانه‌یه؟\nله به‌رنامه‌ی مێزگردی ئه‌م هه‌فته‌یه‌دا رۆژنامه‌وان ره‌حیمی ره‌شیدی له واشنتن و رۆژنامه‌وان سۆران پاڵانی له کوردستانی عێراق وه‌ڵامی چه‌ندین پرسیار ده‌ده‌نه‌وه ده‌رباره‌ی دۆسیه‌ی ناوه‌کی ئێران، ئه‌گه‌ره‌کانی سه‌رنه‌که‌وتنی دانوستاندنی ناوه‌کی و ده‌رئه‌نجامه‌کانی.\nبۆ بیستنی به‌رنامه‌ی مێزگردی ئه‌م هه‌فته‌یه، فایلی ده‌نگی سه‌ره‌وه‌ی ده‌سته چه‌پ کلیک بکه که ماوه‌که‌ی 13:48 خوله‌که.


ڕێوڕەسمی ڕێزگرتن لە پلەوپایەی زانستیی دکتۆر مسته‌فا خوڕڕەم‌دڵ لە مه‌ھاباد بەڕێوه چوو | پایگاه اطلاع رسانی اصلاح\nڕێوڕەسمی ڕێزگرتن لە پلەوپایەی زانستیی دکتۆر مسته‌فا خوڕڕەم‌دڵ لە مه‌ھاباد بەڕێوه چوو\nمه‌ھاباد ـ ئیسلاح‌وێب\nڕێوڕه‌سمی ڕێزگرتن لە پلە و پایەی زانستی دکتۆر مستەفا خوڕڕەم دڵ، ڕاڤەکاری قورئان و خاوەنی تەفسیری نوور، ڕۆژی شەممە 21ی ڕەشەمەی ڕابردوو، لە مزگەوتی «کوی دانش»ی شاری مەھاباد بەڕێوە چوو.\nبە پێی ڕاپۆرتی ئیسلاح‌وێب، لەم ڕێوڕەسمەدا، دکتۆر مستەفا خوڕڕەم دڵ، له ووته‌یه‌کی‌دا ئاماژەی بە کاتی خوێندنی خۆی لە زانکۆ کرد و وتی: «ساڵی 1341ی ھەتاوی چوومە زانکۆ و پاشان وەک مامۆستایێکی قوتابخانە دامەزرام».\nلە درێژەی باسەکەیدا، بە خوێندنەوەی شێعرێکی کوردی «کوردێکی موسوڵمانم، سەربازێکی قورئانم، بۆ به‌رزی په‌یامی خوا، خەڵاته ماڵ و گیانم» لە ھەموو عاشقان و شەیدایانی قورئان داوای کرد کە بۆ فێربوونی و فێرکردنی پەیامی ئاسمانی، لە ھیچ کۆشش و تێکۆشانێ درێخی نەکەن. پاشان وەک داواکارییەک بە ئامادەبوانی وت: «دەبێ ھۆشیاری خۆمان بین، نەوەکوو بەوەی ھەمانە له خۆ بایی نەبین... وەرن با وا بژین کە خۆشترین ساتەکانی ژینمان، ئەو ساتە بێت کە بەرەو پەروەردگار ده‌گه‌ڕێینه‌وه و ئەم جیھانە فانییە، بەجێ دێڵین».\nدکتۆر شەھباز موحسنی مامۆستا زانکۆ ئازادی ئیسلامی شاری مەھاباد و یەکێ لە ھاوکارانی مامۆستا خوڕڕەم دڵ، لەم ڕێوڕەسمەدا وتی: «مامۆستا، پێویستی بە پێناسەکردن نییە، عەجەم گوتەنی (مادح خورشید مداح خود است): ھەرکەس تاریفی خۆر بکا، تاریفی خۆی دەکا».\nدكتۆر موحسینی، ئاماژەی بە توانایی تێکەڵ بە زانایی مامۆستا خوڕەمدڵ کرد و وتی: «مامۆستا وێنەیەکی ڕاستەقینەی ئەم شێعرە فارسییە کە دەڵێ: «توانا بود ھر کە دانا بود – ز دانش دل پیر برنا بود». بەڕاستی مامۆستا گەنجە و پڕ لە توانایی».\nئەم مامۆستای زانکۆ ئاماژەی بە قسەیەکی حوجەتولئیسلام «محمدعلی کوشا»دا کە لە ڕێوڕەسمی ڕێزگرتن لە مامۆستا خوڕڕەم دڵ کە 20ی گەڵاڕێزانی ئەمساڵ لە سنەدا بەڕێوە چوو، کرد کە وتبووی: تەفسیری نووری دکتور خوڕڕەم دڵم لەگەڵ 186 تەفسیر و وەرگێڕاوی ھەنووکەی قورئاندا بەراورد کرد. وەرگێڕاوەکەی دکتۆر خوڕڕەم دڵ لە ھەموویان باشتر و ڕەوانتر بوو. ئەم کتێبە کە بە شێوازی تەفسیری نووسراوە، لە قوتابخانەی زۆربەی زانایانی ناوچەکە و ئێرانیش دا ھەیە».\nمامۆستا سەعید ئەشکەوتی، پێشنوێژی مزگەوتی حاجی ئەحمەد لەشکەری مەھاباد، وێڕای گێڕانەوەی چەن بیرەوەریەک لە دکتۆر، ئاماژەی دا کاتناسی و بایەخدان بە کاتی دکتۆر، تەوازوع، ھەوڵوتێکۆشانی زۆر و پێشبڕکێ ئیمانی لە نوێژ و باقی دیکەی عیبادەتەکان دا.\nمامۆستا عەبدوڵڵا ڕەشی موقەددەم، پێش نوێژی مزگەوتی حەزرەتی «ابراھیم خلیل الله» و بەرپرسی کۆڕەکە وتی: «کەسایەتی جەنابی دکتۆرخوڕڕەم دڵ زیاتر لە شارێ و ناوچەیێکە و دەبێ ددانی پێدا بنێین کە بەھۆی تێکۆشانێکی کەم وێنە، بوونەتە کەسایەتیێکی ناودار بۆ وڵاتەکەمان».\nئەم ڕێوڕەسمە دوای نوێژی عەسری ڕۆژی شەممە، بە خوێندنەوەی چەن ئایەتێک لە قورئانی پیرۆز لە لایەن محەمەد ئەرجمەندی، بەرپرسی کانوونی فەرھەنگی و ھونەری شاری مەھاباد و بە پێشکەشکاریی ئەمیر حسەین زادە و خوێندنەوەی چەن شێعری مامۆستا شەفیع شافێعی پێش نوێژی گوندی «کۆستە کەرێزە»ی مەھاباد بەڕێوە چوو.\nحوجەتولئیسلام ئەبازەربەیگی، بەرپرسی کانوونی فەرھەنگی و ھونەری مزگەوتەکانی ئازەربایجانی خۆرئاوا، ڕێزنامەیەکی پێشکەشی دکتۆر مستەفا خوڕڕەم دڵ کرد.\nدکتۆر مسته‌فا خوڕڕەم دڵ، قورئانی پیرۆزی بە سێ زمانی فارسی (تەفسیری نوور)، عەرەبی (المقتطف) و کوردی (شنەی ڕەحمەت) ڕاڤە کردووە. ھەر وەھا تەفسیری «فی ظلال القرآن» سەید قوتب، کتێبی (الله) نووسراوەی سەعید حەووا، «المفصل في أحكام المرأة» عەبدولکەریم زەیدان و .... کردوەتە فارسی. ھەروەھا چەند کتێبێکی دیکەی وەک «گنجینە صرف و نحو»، «دستور زبان كردي و فارسي» و .... نووسيوه.


کێبڕکێی هەڵبژاردن و پێوەرەکانی ! سازمانی خه‌بات کوردستانی ئێران\nهەندێک لە سەرچاوە و هەڵسەنگێنەران، لەم بوارەدا باس لەوە دەکەن کە زیاتر لە بلیۆنێک کەس لە جیهاندا، لە کێبڕکێی هەڵبژاردنی دیموکراتیک و ئازاد و هاووکات بەناو هەڵبژاردنیش بەشداری دەکەن.\nلە دوای سەرهەڵدانی دیموکراتیەت و ئازادی، لە سەدەی بیست دا، زۆربەی وەڵاتان، بەجۆرێک هەڵبژاردن بەڕێوە دەبەن.\nبەشێکی لەو هەڵبژاردنانە بە ئازادانەو دور لە هەر فشارێک بەڕێوە دەچێ و بەشێکی دیکەشی بە پێچەوانەوەیە، بۆ وێنە لە ئێرانی دیکتاتۆر لێدراودا.\nدەسەڵاتداران، ڕێگە و میکانیزمەکانی بەشداری و یاریکردن بە پڕۆسەی بەڕێوەبردنی هەڵبژاردنەکاندا ئەم بەرەو بەر پێدەکەن، بۆ ئەوەی شەرعیەت و ڕەوایەت بە خۆیان بدەن و جۆرێک لە فشارەکان کە لەسەریانە کەم بکەنەوە ئەویش لە ڕێگەی داواکردنی چاکسازی و پاراستنی مافی مرۆڤ لەدەرەوەو ناوەوەی وەڵات.\nجۆزێف شۆمبیتر دەڵێ: دیموکراتیەت پۆلێک دەزگاو بەڕێوەبەریە کە، خەڵک دەتوانێ لە ڕێگەیانەوە بەشداربێ و هەروەها بۆ خۆی دروستکەری بڕیاراتی سیاسی بێت لە ڕێگەی کێبڕکێی هەڵبژاردنێکی ئازادەوە.\nئەزمونەکان لە جیهاندا نیشانیانداوە کە کێبڕکێ و هەڵبژاردنێکی دیموکراسیانە، بەهیج جۆرێک بەڕێوە ناچێ مەگەر سیستم و حوکمڕانی ئەو وەڵاتە دیموکراسی بێت.\nبەو واتەیەی هەڵبژاردن یەکێکە لە پێوەرەکانی دیموکراسی، نەک ئامانج.\nهەڵبژاردنێکی ئازاد و دیموکرات، بەمانای ئەوەنیە کە دەوڵەت بۆتە دەسەڵاتێکی دیموکراتیک.\nڕیشەی سیستمی ئاخوندان، بە تەواوەتی، سیستمێکی شمولی و دوور لە هەرجۆرە دیموکراسیەتێکە، ئەگەر بێت و هەڵبژاردنێکی ئازاد و هەڵبژێردراوی خەڵکیش بێت، دیموکراسیەت ناگەێنێت، چونکە سیستمێکی توتالیت لەپشت دیاری کردنی ڕەهەندی هەڵبژاردنەوەیە.\nکەوایە دیموکراسیەت پێش هەڵبژاردن دێت، نەک هەڵبژادن دیموکراسیەت بخولقێنێ...\nپێوەرەکانی هەڵبژاردنێکی دیموکراسی و ئازاد، بە واتای سیستمێکی گەلی و پەسەندکراو کە خۆ دەبینێتەوە لە سیستمی سیاسی و دادوەری و کۆمەڵایەتی و هەموو جومگەکانی بەڕێوەبەریی دەسەڵات.\nئەوەی کە ڕون و ئاشکرایە، دەسەڵاتی ئاخوندان، هیچ یەک لە پێوەرەکانی دیموکراسی نایانگرێتەوەو چوار چێوەی دەسەڵاتەکەیان گەلی نیەو لە بازنەیەک دایە کە تەنیا ئاخوندان و موریدانیانی تێدا جێگەیان دەبێتەوە.\nلێرەدا نامهەوێ بگەڕێمەوە بۆ سەرەتای هاتنە سەرکاری ئەو ڕژیمە، بەڵکو لەم چەند دەورەی کۆتایی و بەتایبەت لە دەورەی هەڵبژاردنی ئاخوند خاتەمیەوە، جۆر و میتۆدی هەڵبژادن لە ئێران بە تەواوەتی چوە قاڵبی چەواشەکاریەکی سەردەمی و دیکتاتۆریەتی مودێرنیتەوە.\nبەردەوام لە شێوە و گەرم داهێنانی نمایشی کەڵک وەردەگرن و هەرجارەو توێژێکی کۆمەڵگەو پرسێکی کۆمەڵایەتی و خواستێکی خەڵک دەکەنە سوژەی هەڵبژاردن تا خەڵکی پێڕاکێشنە سەرسندوقەکانی دەنگدان.\nلەم نێوەندەدا ئافرەتان بەردەوام سوژەی هەڵبژاردن بون و کراونەتە ئامانج و زۆرترین کەڵکیان لێوەرگیراوە.\nبە پێی دەستوری ئەو دەسەڵاتەو بیرکردنەوەو لێکدانەوەی ڕۆژانەی ئاخوندان، ئافرەتان لاوازن و تەنانەت مرۆڤیش نین.\nلە چوارچێوە و سیستمی ئاخوندان هیچ جۆرە مافێک نایانگرێتەوەو بەردەوام لە ژێر فشاری نادادپەروەری یاساکانی حاکمیەتی ڕژیمی ئاخوندین.\nڕێگە خۆشکردنی ئاشکراو بێ پەردە بۆ دژایەتی ئافرەتان پیادە دەکرێ و بەردەوام بە کەسانی کەم تواناو لاواز لە قەڵەم دەدرێن، چونکە پێیان وایە لاوازی ئافرەتان ئەهرۆمێکە بۆ بەهێزبوونی دەسەڵات.\nئایا ئەو ڕژیمەی بەو شێوە لە ئافرەتان و تواناکانیان دەڕوانێ، چۆنە لە کاتی چونەسەرسندوقەکانی دەنگدان تێڕوانینی سەد و هەشتا دەرەجە سەبارەت بەم چینە دەگۆڕدرێ؟\nکاندیداکانی هەڵبژاردنی ئاخوندی، دەکەونە پیا هەڵدانی ڕۆڵی ئافرەتان و پێگەیان لەناو جامعە بەرز دەکەنەوە و بە وتەی هەلەق مەلەق، کۆڕی هەڵبژاردنیان گەرم دادێنن.\nئەگەر ئافرەتان لێهاتون و سەردەرچون و بەشێکن لەو کۆمەڵگەیە، ئەوە خۆ بە قسەی ئێوەنیە!\nئەگەر ئافرەت بەشێکی گرنگن لە کۆمەڵگەی ئێران، ئەوە خۆ بە قسەی ئەوان نیە!\nئەگەر ئافرەتان مودیریەتیان هەیە و لە هەر کوێیەک و لە هەر پێگەیەک کار دەکەن، ئەوە خۆ بە قسەی ئەوان نیە بەڵکوو ئەوە لێهاتوویی ئێمەیەیە.\nئەگەر ئافرەتە ڕاگری خێزان و دادوەری و بەسۆزن ،ئەوە خۆ بە قسەی ئێوە نیە، بەڵکو توانای خۆمانە!\nدەیان و سەدان ئەگەر دیکەی هەیە، هەر بە قسەی ئێوەنیە!\nکورەی هەڵبژاردنەکانتان بە جینایەتەکانی خۆتان گەرم دابێنن، ئافرەتانی ئێران و کوردستان، دەستە چیلەی ئێوەنین، کە هەر ڕۆژە مونازەرەگێڕێک خۆی پێوە بادات و دەم لە پیرۆزیەکانی توێژێکی گرنگی ئێران وەردات!\nبەردەوام لە ڕوبەڕوبونەوەی نادادپەروەری و ستەمدا، ئافرەتان پێشەنگ بون هەن، هەر بۆیە ئەو پێناسە بێ ماناو دوور لە ڕاستیە، بەجۆرێک لە ستەم و زوڵم دەزانین، و زۆر باش دەزانین\nئاخوندان بۆ جوانکردنی سیمای(رجل سیاسی)، هەموو ڕێگەیەک تاقی دەکەنەوە.\nحوکمداری و دادپەروەری و پیادەکردنی دیموکراسی، بە داڕشتنی قانونێک بەڕێوە دەچێت کە بەپێی خواستی تەواوی گەلی ئێران بێت و ئەو یاسا گەلە بە دڵی هەموان بێت.\nئافرەتان لەوە وشیارترن و هیچ کات ناچنە سەر سندوقەکانی دەنگدان و شەرعیەت نادەن بە ڕژیم و هەڵبژاردنەکان.\nکاندیدەکانی ڕژیم چیتر ناتوانن کایە بە خواستەکانی گەلی ئێران و کوردستان بکەن\nبەم پێیە و خوێندنەوەی ئێمە بۆ ڕووداوە سیاسیەکان، ئەوەیە کە چینی ئافرەتان و خەباتە پیرۆزەکەمان بۆ هۆشیاری کۆمەڵگە بە تایبەت بۆ چینی ئافرەتان، گەیشتۆتە ئاکام و بە هەموو جۆرێک دەسەڵاتی ئیدئۆلوژیکی ڕژیمی ئاخوندی ڕەد کراوەیە و هەرجۆرە هەڵبژاردنێک بێجگە لە فریودان و بابەتێکی فۆڕمالیتە هیچ شتێکی دیکە نیە .\nماف و ئازادی بۆ کۆمەڵگە و چینی ئافرەت کاتێک دەگەڕێتەوە کە، ڕژیمی ئاخوندی نەمێنێ و هیچ ئایدئۆلۆژیەکی تایبەت لە دەسەڵاتدا نەبێ، بەڵکوو سیستمێکی ئازاد و مرۆڤ تەوەر حاکم بێ و مرۆڤایەتی لە لوتکەدا بێت...\nڕێکه‌وت: 2021-06-13 08:07:10


رەخنەگرتن لە رێکخەری گشتی گۆڕان\nنەبەز گۆران - 12-11-2017 - 6828 جار خوێندراوەتەوە\nسروشتییە لەناو بزوتنەوەی گۆڕاندا ھەمیشە دەنگێکی رەخنەگر، یان نیگەرانییەک ھەبێت. چونکە بونیادی ئەم بزوتنەوەیە، بونیادێکە خۆی لەسەر بنەمای رەخنە لە ئەویتری دەسەڵات، ئەویتری حیزب دروستکردوە. لە ئێستادا بەشێکی ئەو رەخنانەی لەناوخۆی بزوتنەوەکە لە ئەدای کاری سیاسیی دەگیرێت، مانای لاوازی نییە، مانای زیندویەتی و زیاتر ھەوڵدانە بۆ دونیایەکی باشتر. کۆی رەخنەکانیش دەکرێت پۆلێنیانکەین بۆ سێ بەش.\nیەکەم: بەشی رەخنە لە پێناو خەمی گەورە.\nدووھەم: بەشی نیگەرانی و رەخنە، بەھۆی چاوەڕانی زیاتر لە بزوتنەوە.\nسێھەم: بەشی رەخنە لەپێناو ویستی خۆتدا، یان ئاراستەکراو.\nھەر یەک لە بەشی یەک و دوو، دەتوانرێت بکرێنە دینەمۆیەک بۆ بەرھەم ھێنانی زیاتری کاری سیاسیی. بەڵام ئەوەی کێشەی گەورەیە لە دونیای رەخنەی سیاسیدا، زۆرجار ویستە تایبەتییەکان، بەرژەوەندییەکانی پشت پەردەکان، مەبەستە جەھەنەمییەکان، تێکەڵ بە دونیای رەخنەی سیاسیی دەبن و، مرۆڤ دەبێت کەمێک وردتر سەیربکات و لەخەمەکان و ویستەکان تێبگات. (من بۆخۆم، ھەرگیز ناتوانم ھیچ وشەیەک لەسەر دەست پاکی، رابردوو پاکی، ماندویەتی، رێکخەری گشتی گۆڕان بڵێم، بۆئەوەی خوێنەر زیاتر بیناسێت، پێویستە مێژووەکەی بخوێنێتەوە.)\nئەو سێ بەشە پۆلێنکراوەی سەرەوە، ئاماژەیە بۆ قسەکردن لەسەر دیوی روناکی رەخنە. ھەموو ئەوانەی لەخەمێکی گەورەوە رەخنە لە ھێزی سیاسیی و کارەکتەری سیاسیی دەگرن، دەیانەوێت جوڵە و کردە سیاسییەکان زیاتر بکرێن و، ئاراستەی باشتر رۆیشت وەربگرن و، بەرھەمی زیاتر بەدەست بھێنن. لە بەشی چاوەروانی زۆرتر لە ھێزی سیاسیی، ئەمە بۆخۆی پێویستی بە لۆژیکە. چونکە ئێستای ھەرێم، ئێستایەکە بەدەستی ھێزی کوردی نەخشەکان ئاڵوگۆڕیان بەسەردا نایەت، ئەوەی ئاڵوگۆڕە گەورەکان دروستدەکات، ھێزە کوردییەکان نین، ھێزی دیکەی دەرەوەی ھەرێمن. بۆیە کاتێک چاوەروانی زۆرت لە ھێزێک، یان بکەرێک دەبێت، پێویستە بەر لەو چاوەڕوانییە سەیرێکی وێنە گەورەکە بکەیت و، ئەوکات لۆژیکێک بدۆزیتەوە بۆ چاوەڕوانییەکەت.\nلە بەشی سێھەمدا، راستی ئەم فۆڕمەیان زۆر نوێیە لەناو بزوتنەوەکەدا. فۆڕمێکە لەپشت ھەموو رستەیەکەوە خەونێکی جەھەنەمی تاکەکەسی خۆی دەردەخات. لەسەردەمی رێکخەری گشتی پێشودا بکەرانی ئەم فۆڕمە جەسارەتی نووسینی رستەیەکیان نەبوو لەسەر بزوتنەوەکە، نەک ھەر جەسارەتی رەخنە لەخۆگرتنیان نەبوو، بەڵکو دژی ھەموو ئەو رەخنەگرانەش بوون رێکخەری گشتی پێشوی بزوتنەوەی گۆڕان ھاوڕێیەتی دەکردن. ئێستا ئەرکەکەی جارانیان و ئەرکەکەی ئێستایان لەبیرکردووە و، لەناو رووبەری رەخنەدا ئاڵای خۆیان بەرزکردوەتەوە، دەیانەوێت بەو مۆدێلە خۆویست و لەپێناو ویستی تاکەکەسییەدا، رەخنە بگرن! بەڵام لەراستیدا ئەمانە رەخنەگری راستەقینە نین و خەمی گەورەشیان نییە، بەڵکو شەڕە لەپێناوی شوێندا. (کۆمیدیایە خۆت بەرەخنەگر بزانیت، بتەوێت ھەموو شتێک دەبێت بەو جۆرەبێت تۆ بیری لێدەکەیتەوە و گەر بەو جۆرەنەبێت، ئیدی پێتوابێت رووبەری سیاسیی وێران بووە!)\nئەوەی پێویستە رەخنەی لێبگیرێت، بەبروای من ئۆرگانەکانە. پێشوتر وتارێکی رەخنەیم لەسەر دوو لە ئۆرگانەکان نووسی، ئێستاش پێموایە ئۆرگانی پڕجوڵە، ئۆڕگانی زیندو، ھێزی پڕجوڵە و ھێزی زیندوو دروستدەکات. بەڵام فەرامۆشکردنی رەخنە لە ئۆرگان و پڕدان لە بکەرێک و گەمارۆدانی بەنەخشەی جەھەنەمی، ھیچ واتایەکی نییە جگە لەشیوەنکردن بۆ شوێن.\nبە دیوە گشتییەکەدا، ئەوەی زۆر گرنگە لەسەری بوەستین رەخنەگرتنە لە مۆدێلی سیاسیی. لە ساڵی شەستەکانەوە تا ئەم چرکە ساتە، لەم باشووری کوردستانەدا دوو مۆدێل سیاسەتکردن ھەیە، ئەم دوو مۆدێلە بەبێ جیاوازی ھەموو ئەوانە دەگرێتەوە کە لەناو حیزبی کوردیدا کاردەکەن و کاریانکردوە. ناکرێت یەکێک جیابکەینەوە و ئەویتر خۆی بە مۆدێلی نوێ بزانێت. ھێشتا مۆدێلێکی نوێ لە سیاسەتکردن و جیاواز لە مۆدێلی شەستەکان نەھاتووەتە ئاراوە. ئەو نەوەی نوێیەش کاتێک دەچێتە ناو رووبەری سیاسییەوە ھەمان مۆدێل دووبارە دەکاتەوە! (ھەندێکجار مۆدێلەکە بەخراپترین شێوە دووبارە دەکاتەوە.)\nھەتا نەوەیەک نەیەت ئەم دوو مۆدێلە تەجاوز بکات، ناکرێت قسە لەسەر رووبەری نوێی سیاسەتکردن بکەین. بەڵام بەشێک لەو نەوە نوێیە لەبنەرەتدا لەنەوەی پێشو بەرژوەندی خوازتر، خۆ پەرستر، شەیداتر بۆ شوێنەن، ئەم دیوەیان نابینی تا شوێنی خۆیان دەگرن! کاتێکیش دەکەونە وتاردان کردەکانی خۆیان بیردەچێت و دەیانەوێت بەرستە ئەویتر گوناھباربکەن و بانگەشەی مۆدێلی نوێ دەکەن! بەڵام کە خۆیان دەبینی لە ناو رووبەرەکە و سەیری کردەکانیان دەکەیت، بەقوڵی و خەستی مۆدێلە کۆنەکە دووبارە دەکەنەوە و سەرت سوڕدەمێنێت لە جیاوازی نێوان کردەکانیان و قسەکانیان! بۆئەوەی نەبینە بەشێک لەم شەپۆلە شاشەییە، سەیری کردە دەکەین نەک قسە. رەخنەگرتن لە ھەر بکەرێک، یان ھەر ھێزێکی دیکە، پێویستە رەخنەبێت لەسەر جوڵە و کردەکان و مۆدێلی سیاسەتکردن، نەک رەخنەبێت لەپێناوی ئەوەی من شوێنم دەوێت، گەر شوێنم نەبێت قسە دەکەم!


لەسەر کەیسەکەی گۆڤەند زانیاری نوێ هات\n29708 جار خوێندراوەتەوە\nپارێزەرێک کە چەند کەیسێکی تایبەت بە کەیسی گۆڤەندی لەلایە بە ئێن ئاڕ تی راگەیاند، وەزیری ناوخۆ لیژنەیەکی تایبەتمەندی بۆ بەدواداچوونی کەیسەکە پێکهێناوە، دەشڵێت، "گۆڤەند باندێکی زۆر گەورەیە."\nئەمڕۆ پێنجشەممە، ئاسۆ هاشم یەکێک لەو پارێزەرانەی شاری هەولێر کە چەند کەیسێکی تایبەت بە کەیسی گۆڤەند لەلایە بە ئێن ئاڕ تی راگەیاند، لە هەولێر کەسێک بەناوی گۆڤەندەوە دەستگیرکرا و برایە بەردەم دادگا و دواتر بە کەفالەت ئازاد کرا.\nئەوەشی خستەڕوو، کچێک دەستگیرکرا و لەبەردەم دادگادا دانی بەوەدانا پەیوندی لەگەڵ گۆڤەند هەبووە و دواتر بە کەفالەت ئازادکراوە.\nدەشڵێت، ئەو کچەی پەیوەندیی لەگەڵ گۆڤەند هەبووە، خۆی لەلای کچان بە خوشکی گۆڤەند ناساندووە تا رازییان بکات بەناوی هاوسەرگیرییەوە پەیوەندی لەگەڵ گۆڤەند ببەستن و وێنە و ڤیدیۆی تایبەتی خۆیانی بۆ بنێرن.\nئاسۆ هاشم باسی لەوەشکرد، گۆڤەند ئەو کچەی پەیوەندی لەگەڵ هەبووە پەشیمانی کردووەتەوە لە دانپێدانانەکەی، دەشڵێت، دادگا دانپێدانانی یەکەمی وەردەگرێت.\nئاماژەی بەوەشدا، لە ئێستادا وەزیری ناوخۆ لیژنەیەکی تایبەتمەندی پێکهێناوە تا بەوردی بەدواداچوون بۆ ئەو کەیسە بکەن و سەرەداوەکان بدۆزنەوە.\nلەبارەی ئەو کەسەی لە بەرنامەی (کڵەپ هاوس) خۆی وەک گۆڤەند ناساندووە ئاسۆ هاشم رایگەیاند، لە ئێستادا هیچ کەس نازانێت ئایا ئەو کەسەی دەستگیرکرابوو گۆڤەندی راستەقینەیە یان کەسێکی دیکە، چونکە گۆڤەند ناوێکی نهێنی خوازراوە بۆ باندێکی زۆر گەورە.\nوتیشی، لە ئێستادا کەس نازانێت گۆڤەند کێیە و کار بۆ کێدەکات و ئەو پارەیەی کۆی دەکەنەوە چ شێوازێک بەکار دەهێنێت و بۆ کێی کۆدەکاتەوە و کێی لە پشتە و پشتیوانی دەکات.\nلە ماوەی رابردوودا بڵاوبوونەوەی گرتەی ڤیدیۆیی چەند کچ و کوڕێکی گەنج تۆڕە کۆمەڵایەتیەکانی هەژاند کە تیایدا جگە لە سوکایەتیکردن بە خۆیان پەشیمانیش دەردەبڕن، دواتریش ئاشکرابوو کە لە تۆڕە کۆمەڵایەتیەکان باندێک فریوی داون و گرتەی ڤیدۆیی گرتوون و هەڕەشەی وەرگرتنی پارەی لیکردون و ڤیدۆکانیشی بڵاوکردونەتەوە.


کاوسێن بابەکر: دەستەوستانی حکومەت لە ووتارەکەی مەسرور بارزانیدا. – WTARIKURD\nکاوسێن بابەکر: دەستەوستانی حکومەت لە ووتارەکەی مەسرور بارزانیدا.\nکاتێ مەسرور بارزانی حکومەتی گرتەدەست لەووتارێکمدا نوسیم: ئەگەر مەسرور بارزانی حکومەتێکی بەهیزو ئەقڵانی بێنێتە کایەوە کە هەم زەمینەی لەبارترو پشتیوانی حزبی و باوکی زیاترە لە نێچرڤانی ئامۆزای، دەتوانێ لەکورسی حکومەتەوە کورسی سەرۆکایەتی حزبیش مسۆگەر بکات! بەڵام بەداخەوە نەک هەر نەیتوانی، بەڵکو حکومەتەکەی بەرەو ئەوە دەچێ ژمارەی پێوانەیی تۆمار بکات لە خراپیدا لە ماوەی 29 ساڵی رابردودا بەو نیشانانەی خوارەوە.\nیەکەم/ نەک نەیتوانی جیاوازبێ لەحکومەتەکانی رابردو، بەڵکو لەسەر هەمان ڕێرەو بەهەنگاوی خراپتر بەردەوام بوو. لەپەیوەند لەگەل کەیسی نەوتدا، ناشەفافی کە هەر وەک جاران بودجە نایەت بۆ پەرلەمان و کڕین و فرۆشتنەکان ناڕون و بی بەڵگەن و، سندوقی پارەی نەوت هێشتا هەر دیارنیە.\nدووەم/ چاکسازی تائێشتا بەو هەموو کەم و کوڕیەوە دیارنیە کەی جێبەجێدەکرێ.\nسێیەم/ خالەسنوریەکان بڕیار بوو پیداچونەوەیان بۆ بکرێ و ئەو کۆمپانیایانەی بەنایاسایی پارە وەردەگرن و، ئەوانەی باجیان لێوەرناگیرێ سنوریکیان بۆ دابنرێ و، نەهێڵرێن. کەچی تائێستا هەر لەقسەو دروشمدا ماونەتەوە.\nچوارەم/نقەرزەکانی حکومەت، کە لای کۆمپانیاکانە هێشتا وەرنەگیراونەتەوە.\nپێنجەم/ ڕێکەوتنی بەغدا دەبوایە لەمانگی یەکەوە جێبەجێبکرایە و، پارەی 250 هەزار بەرمیلەکە ڕەوانە بکرایە، کەچی تا ئێستا دانوسانەکان نەگەیشتووە بە ئامانج و قورستر لەسەر هەرێم دەکەوی.\nشەشەم/ لە وتارەکەی پێش جەژندا مەسرور بەرزانی قسەی لەسەر 27ملیار دۆلار قەرزەکرد، کەچی هەرچۆنێک لێکی بدەیتەوە فرۆشی نەوت و پارەی بەغداو داهاتی ناوخۆ، نەدەبوو فلسێک قەرزمان لەسەربا، بەپێچەوانەوە دەبوایە پارەی یەدەگیشمان هەبوایە کە نیمانە.\nحەوتەم/ ئەوبارە قورسەی قەیرانی ئابوری و پەتای کۆڕۆنا دروستیکردوە لەهەموو دونیا دەولەتان هەم باج کەم دەکەنەوەو، هەم موچە زوتر دەنێرن و هەم خەڵک کە کاسپیەکەی ڕاوەستاوە یارمەتی دەدرێن. کەچی حکومەتی ئێمە گڕگڕ هاتوە بیر لەموچە بڕین و زیادکردنی باج دەکاتەوە. کەچی لەولاوە هاتوو لە وتارەکەیدا ئاماژە بەوە دەدات و بەئاشکرا خەتای هەموو هەڵەو پەڵەو گەندەڵیەکانی خستۆتە سەر زۆریی موچەخۆران کەهەر خۆیان بەخاتری وەلای حزبی دایانمەزراندون!\nلاوک کونجرینی: تەنها قسە دەکەین، بەڵام بێسوود!


ئەندامێکی نهێنی یەکیەتیی لاوان کۆچی دوایی کرد\nچوار شەممە٣٠ - گەلاوێژ - ١٣٩٨١٥:١٠\nWednesday21 - 08 - 201912:40\n27 ژووییە 2019\nلاوان میدیا: ئەندامێکی یەکیەتیی لاوانی دێموکراتی کوردستانی ئێران لە شاری بۆکان بە هۆی ڕووداوی هاتوچۆ گیانی لە دەست دا.\nڕۆژی سێشەممە ڕێكەوتی ١ی گەلاوێژ "سامڕەند كاكلی" لەدایکبووی ساڵی ١٣٦٨ی هەتاوی، كوڕی خالید خەڵكی شاری بۆكان بە هۆی ڕووداوی هاتوچۆ لە ڕێگای نێوان بۆكان ـ مەهاباد كۆچی دوایی كرد.\nناوبراو لە هەر سەرەتای لاویەتیدا بە هەست‌كردن بە زوڵم و ستەمی ڕێژیمی ئیسلامی ئێران پەیوەندی بە حیزبی دێموكراتی كوردستانی ئێرانەوە گرت و وەک ئەندامی نهێنی ئەو حیزبە لە شاری بۆكان، وەک ئەندامێكی چالاک كارەكانی بەڕێوە دەبرد و لەنێو كۆمەڵگە و بە تایبەت لاوان دا هەوڵی لەقاودانی سیاسەتەكانی ڕێژیمی دەدا.\nهەروەها جگە لە ڕاپەڕاندنی ئەركە حیزبیەكانی، وەك ئەندامێكی نهێنی یەكیەتیی لاوانی دێموكراتی كوردستانی ئێرانیش چالاكی بەرچاوی ئەنجام دا و بە هەموو توانای هەوڵ دەدا هەتاكوو ناوی ئەو ڕێكخراوەیە لەنێو لاوانی كوردستاندا بە بەرزی ڕابگرێ.\nبەداخەوە ڕۆژی سێشەممە كاتژمێر ١٠:٣٠ بەیانی لە ڕێگای نێوان بۆكان ـ مەهاباد ناسراو بە جاددەی بورهان بە ڕووداوی هاتوچۆ گیانی لە دەست دا. ئاواتەكانی كە ئازادیی كوردستان و ژیانێكی سەربەست لەژێر دەسەڵاتی كوردی دابوو بەچاو نەدیت.\nیەکیەتیی لاوان وێڕای بەداخبوونی بۆ لە دەستدانی ئەو لاوە شۆڕشگێڕە، سەرەخۆشی لە بنەماڵە، خزم و کەسوکاری ناوبراو دەکات و خۆی بە شەریکی خەمیان دەزانێت.


دوو پەخشانی ئەحمەد بازگر بە ناوی (لەیادی هەڵەبجەدا)\nلە یادی هەڵەبجەدا (١)\nهەرچەندە من، لە وڵاتێكەوە دێم،\nهەر بەردێكی، داستانێكی دوور لەباوەڕی لە سینگایە! هەر دارێكی بە ئەژمارەی دوور لە ئەژمارە پرچەكانی ڕندراوەتەوە! هەر كانییەكی بە سەدان جار خنكێندراوە!\nهەر زەوییەكی دوور لە خەیاڵ نەشتەرباران كراوە!\nهێشتا سێبەری مەرگ، لە سەر ئاسمانەكەی نەڕەویوە! هێشتا گۆڕستانەكانی لە شارەكان گەورەترن! هێشتا كۆمەڵی دایكانی ڕەشپۆشی بەرەو گڵكۆی ڕۆژانی جێژن، لە گەڕی هەڵپەڕینی دەشت و دەری نەورۆزانە، بەرین ترە!\nهێشتا لە كێشەی مابەینی، خەندە و فرمێسك، فرمێسكەكان باڵادەستن! هێشتا بەختیاری هەر ئاواتە و خۆشەویستی چوارمێخ كراوە!\nهەرچەند ئێمە لە وڵاتێكەوە دێین،\nوشەی شەهید هێشتا، لە گشت سووچێكی دەبیسترێ!\nهێشتا ئەم وشە پیرۆزە تێكەڵاوی بیرەوەری هەموومانە!\nهێشتا زۆرن ئەو لاوانەی، ڕوخساری باوكیان، لە وێنەیەكی ڕەش و سپی و داستانەكانی دایكیانەوە تۆمار كردووە!\nهێشتا زۆرن ئەو گەنجانەی، لە قوژبنی زیندانێكی تاریك و برش كردوودا، پێیان ناوەتە سەر دنیا!\nهێشتا زۆرن ئەو كەسانەی دایك و باوكیان، بێ گڵكۆن و گۆڕغەریبن! تاقە مەزارێكشك نابەن بچنە سەری و سوكنایی دڵیان داهێنن! هێشتا زۆرن، زۆرن...\nهەرچەندە من لە وڵاتێكەوە دێم،\nخەم بووەتە دوانەیەكی لە مێژساڵەم! ڕاكردنم لە دەستی خەم بووەتە مەحاڵ! هەتا دێم لەگەڵیا هەڵكەم، سەرلەنوێ تێك دەچینەوە! لەنێو گشت ئازارەكانا، دانەیەكیان، قەت نەم توانی، قەت ناتوانم لە تەكیا بحەوێمەوە: ئازاری نێو دنیای مناڵ!\nمن ئەو كاتەی كێشەی خەم و ژانەكانی، گەورەساڵانی ئەم زەوییە، پەل دەكێشێتە نێو دنیای منال، سەرلەنوێ دەبمەوە مناڵ!\nئەگەر بەهار هێشتا سەوزە و هەموو فەسڵەكانی تریش شۆخن!\nئەگەر ژیان خۆشە و نەغمەی عیشق هێشتا هەر دڵ بلاوێنە!\nئەگەر ئەستێرەی هیوا هێشتا هەر ترووسكەی ماوە! ئەگەر هێشتا من هەر بەپێوەم و ئەم دێڕانە دەخوێنمەوە! تەنیا و تەنیا هەر بۆیەیە كە ئێوە هەن! ئای كە چەندە گەورەن ئێوە!\nهەر بۆیەشە، لە ڕۆژێكی وەك ئەمڕۆدا، لە ساڵیادی سەر برین و خنكاندنی شارێكی ئەو وڵاتەی من لێوەی دێم ،پڕ بەدڵم حەزم لێ یە، زریكەی هەموو مناڵانیبێتاوانی جیهان، بكەم بە هاوارێكی تووڕە و بڵێم:\nبە ئێرەش و ئەوێشییەوە، بە ئەوبەر و ئەم بەرییەوە،دەبێ ئارەقی شەرم و رێسوایی هەڵڕێژێ و تاوانی بێدەنگی یەكەی ئەو سەردەمی، بكا بە شنەیەكی بەهاری ،كاكۆڵی كۆرپە ساردبۆوەكەی نێو باوەشی عومەری خاوەر باوەشێن بكا!\nبازگر 17/03/07 بووهووس\nلە یادی هەڵەبجەدا (٢)\nهەڵەبجە زامێكی گەورە و ناسراوی نەتەوەیەكی بن دەستە! هەڵبجە ژانێكی حەستەمی مێژوویەكی پڕخوێنە! هەڵەبجەبووە تە خوشكە گەورەی سەردەشت و دوانەی هێرۆشیما!\nهەڵەبجە باوەشێكی گەرم و پڕ لە سۆزی دایكانەی گوردانی شوانە! هەڵەبجە نەنگێكی تەختی نێوچاوانی سەرەڕۆیی و فاشیزمێكی ڕووت و قووت و دژایەتی پڕاواوپڕی هەرچی بۆنی ئینسانییەتە!\nهەموو جارێ كە من ئەو ناوە دەبیسم، لە خۆم دەپرسم كە مرۆڤ بە چ شێوەیەك لە شێوان، دەبێ ڕێزی شەهیدەكانی ئەو شارە، یان ئەو شارە شەهید كراوە بگرێ؟!\nچیان دەویست شەهیدەكانی هەڵەبجە؟ چیان دەویست شەقامەكانی هەڵەبجە؟ چیان دەویست مناڵەكانی هەڵەبجە؟ چیان دەویست كیژ و كوڕەكانی گوردانی شوان؟\nهەتا كەی من هەموو ساڵێ ئەم دەمانە، لە نێو دنیای ماتەمین و لە نێو دەریای پڕ ئەسرین و بەدەم شەپۆلی غەمگینی ئەو یادەوە، خەونەكانی قوربانیانی ئەو كۆستە پشووبڕ بكەم؟!\nبەر لە ئەوەی مەرگ دابارێتە نێو شارەوە، هیچ كەس نەهات لێیان پرسێ چەندەیان حەز لە مردن بوو؟ چونكە نە شار، نە دانیشتوانی شار و نە مناڵ، هیچ كامێكیان نەیان دەویست بمرن!\nچراخانی شەوانەی جادە و كۆڵانەكانی هەڵەبجە، ڕووەو ئاسمان چاوەبڕكێی لە گەڵ ئەستێران دەكرد و بە ڕۆژانەش تیشكی ژینبەخشی خۆرەتاو لە ناو شارا خۆی هەڵدەخست!\nهەڵەبجە شاری خوازیاری مەرگ نەبوو!\nمن دەمەوێ بچمە ڕیزی ئەو كەسانەی كە لە یادی هەڵەبجە دا، بۆ بنبڕكردنی ماتەم، كە بۆ ژینی بێ ژان، بۆ بژوێنی و ئاوەدانی هەوڵ دەدەن! من دەمەوێ لە ساڵیادی هەڵەبجەدا ،لە سەر ڕوخساری مناڵكان تارمایی خەم بەدی نەكرێ!\nهەموو جارێ كە دوعایەك شەهید دەكرێ، سەر لەنوێ خوێ دەكرێتەوە گشت برینەكانی سەرجەستەی مێژووی ئەم نەتەوە پڕ برینە! چ ڕێز گرتنێكی بەرزە ئەو ڕۆژەی، كەلە یادێكی ئاوادا، نەك هەر تەنیا پێناوێك بۆ دوعا كوشتن نەمێنێ، بەڵكوو خۆشەویستی لە دیلی ڕزگار بكرێت و وڵات ببێتە مەڵبەندی خۆشبەخت ترینەكان!\nوەرن با هەموومان بە یەكەوە مەرگ لە سێدارە بدەین و باوەشێنی بڵێسەی سووری ژیان بكەین!\nبازگر 15/03/2008 بووهووس\nئه‌م بابه‌ته 1494 جار خوێنراوه‌ته‌وه


لە هەڵبژاردنی پەرلەمانی عێراق ڕێژەیەك دانراوە بۆ ژنان و بەپێی دەستور نابێ (٢٥٪)ی کۆی کورسیەکانی پەرلەمان کەمتربێت، کە دەکاتە (٨٣کورسی)، جا ئێستا بەزمانی گشتی بەم ڕێژەیە دەڵێن(کۆتای ئافرەتان) کە ڕاستیا خۆێ (ڕێژە)یە و جیایە لە کۆتا، بەڵام تازە واڕۆیشتووە.\nئەو (٨٣) کورسیەی ڕێژەی چەسپێنراوی ژنان بووە بە بنەمای دابەشکردنی بازنەکانی هەڵبژاردن و هەموو عێراق بووە بە (٨٣ بازنەی هەڵبژاردن)، وە دەبێت لە هەر بازنەیەك بەلایەنی کەمەوە ئافرەتێك ببێتە ئەندامی پەرلەمان، ئەمەیش بەپێی یاسای ژمارەی (9)ی ساڵی 2020ی هەڵبژاردنی پەرلەمان.\nئەگەر لە هەر بازنەیەکی هەرڵبژاردندا ئافرەتێك بە حەقی خۆی دەنگی هێنا و کورسی بردەوە، ئیتر کۆتا نامێنێ و پەنا نابرێتە بەر کۆتای ژنان، بەڵکو گشت کاندیدەکان دەچنە کێبەرکێی گشتیەوە بۆ بەدەستهێنانی کورسی.\nلە هەر بازنەیەك ئەگەر ژن بە حەقی خۆی و لە کێبەرکێی گشتی دەرنەچوو، ئەوا دوای یەکلاکردنەوەی کورسی پیاوەکان، دواهەمین کورسی دەدرێت بەو ئافرەتەی زۆرترین دەنگی هێناوە لەناو کاندیدە ژنەکان ئەگەرچی دەنگەکانی کەمتریش بێت لەو کاندیدە پیاوانەی کە ماون و کورسیان بەرنەکەوتووە.\nهەروەها دەکرێت ئافرەت بەحەقی خۆی چەند کورسی بازنەکە ببات و هیچ ڕێگریەك نیە کە تەنانەت گشت کورسیەکانی بازنەکەیش ئافرەتان دەربچن بە حەقی خۆیان و پێش پیاوان بکەون و هیچ پیاوێك دەرنەچێت، بەڵام بەپێچەوانەوە هەرگیز ناکرێت لەبازنەیەك گشت کورسیەکان پیاوان بیبەن.\nبۆ نمونە : لە بازنەیەکی دیاریكراودا كە ژمارەی كورسیەكانی (5 کورسی)بێت، كورسیەكی تەرخان دەبێ بۆ ڕێژەی ئافرەت ودەبێت بەلایەنی كەمەوە ئافرەتێك لەو بازنەیەدا دەربچێت، ئەگەروادانێین بازنەكە (100)هەزار دەنگی دروستی تیادا درابێت و کاندیدەکانیش (10) كاندید بن، (6پیاو) و (4ژن)، وە دوای هەڵبژاردن دەنگەکانی بازنەكە بەكێك لەم دوو حاڵەتەی ناو وێنەكە دابەشبوون، ئەوا لە هەر حاڵەتەكدا بەو شێوەیە دەبێت كە لە وێنەكەدا ڕونمان كردووەتەوە، حاڵەتی یەكەم جێبەجێكردنی كۆتایە و حاڵەتی دووەمیش ئەوەیە كە كۆتا جێبەجێ ناكرێت و پێویستمان بەكۆتا نیە.\nدڵشاد نامیق فه‌ره‌ج


17/6/2021 01:41 PM\nئەگەر دەتانهەوێ لە تەمەنی 30 ساڵیدا سەرنجڕاکێش، گەنج و تەندروست بن، ئێستا کاتی ئەوەیە واز لە رەفتاری ناتەندروست بێنن و روو لە ژیانێکی تەندروست بکەن چونکە ئەگەر بەم شێوەیەی ئێستا درێژەی بدەن لەوانەیە لە داهاتوویەکی نزیکدا تووشی نەخۆشی و ئازار بنەوە. ئەم خووانەی دەبێ بەر لە 30 ساڵی وازی لێ بهێنن بریتین لە:\nلەبەرچاو نەگرتنی نیشانە هۆشداری‌دەرەکان: ئایا ماوەیەکە هەست دەکەن جەستەتان دێشێت؟ ئایا بۆنێکی ناخۆشتان لێوە دێت؟ ئەمانە هەموویان کۆمەڵێک سەرەداون کە نیشاندەری کێشەیەکە لە جەستەدا. کەوابوو دەبێ سەرنجی ئەم نیشانانە بدەن و بەر لەوەی ببن بە کێشەیەکی گەورە چارەسەریان بکەن.\nبێ‌ئاویی جەستە: هاوکات کە تەمەنتان بەرز دەبێتەوە، گرنگیی گەیاندنی ئاو بۆ ئەندامەکانی جەستە زیاد دەبێت. چونکە مرۆڤ لە تەمەنی سەرەوەدا کەمتر لە گەنجان هەست بە تینوویەتی دەکەن. کەوابوو گرنگیی بە خواردنەوەی ئاو نادەن. خواردنەوەی قاوە یان کۆکا لە ماوەی رۆژدا ئاوی جەستەتان کەم دەکاتەوە.\nخواردنی لەڕادەبەدەری فاست فوود: ئەم جۆرە خواردنانە چەوری، شەکر و خوێیان بە رادەیەکی زۆر تێدایە و هەر بۆیە ئەگەرچی زۆر بەتامن بەڵام تەندروستیتان رووبەڕووی مەترسی دەکەنەوە. سەوزە و میوە و گۆشتی ئۆرگانیک جێگرەوەیەکی باشن بۆ ئەم خواردنە زیانبخشانە.\nبێ‌خەوی: جەستە و مێشک هاوشێوەی مۆبایل پێویستیان بە شەحن‌بوونەوە هەیە. مرۆڤەکان لە نێوان تەمەنی 18 بۆ 64 ساڵی پێوێستە شەوانە 7 بۆ 9 کاتژمێر بخەون. سەرنجنەدان بەم خاڵە تەندروستیی رووبەڕووی کێشە دەکاتەوە. فشاری خوێن، جەڵتە و قەڵەوی بەشێک لە دەرئەنجامەکانی بێ‌خەوی و کەم‌خەوی.\nجگەرەکێشان: تەنانەت ئەگەر هەندێک جار و لە دانیشتنێکی دۆستانەدا جگەرە دەکێشن، سەرجەم مەترسییەکانی جگەرەکێشان رووتان تێدەکات بۆ نموونە: نەخۆشییەکانی دڵ، شێرپەنجەی سی، جەڵتە و.... . جگەرە دەبێ بەر لە تەمەنی 40 ساڵی وازی لێ بهێنرێ.


Home About Top Stories Activities سەرۆکێ زانکۆیا دهۆک: "پێدڤیە پشکا زمانێ کوردی رێنیشاندەر بیت و خزمەتەکا زمانڤانی پێشکێشی هەمی پشکێن دی یێن زانکۆیا دهۆکێ بکەت".\nسەرۆکێ زانکۆیا دهۆک: "پێدڤیە پشکا زمانێ کوردی رێنیشاندەر بیت و خزمەتەکا زمانڤانی پێشکێشی هەمی پشکێن دی یێن زانکۆیا دهۆکێ بکەت".\nSept. 8, 2021, 1:45 a.m.\nل رۆژا دووشەمبی، رێکەڤتی 6/9/2021، د. داود سلێمان ئەتروشی، سەرۆکێ زانکۆیا دهۆک، و هاریکارێ سەرۆکێ زانکۆیێ د. لوقمان هادی حەسەن، د سەرەدانەکێ دا بۆ کولیژا زمانان، دگەل جڤاتا کولیژا ناڤبری کۆمبوو.\nد ڤێ كۆمبوونێ دا، سه‌رۆكێ زانكۆیێ دیاركر كو پشكێن كۆلیژا زمانان گرنگییه‌كا تایبه‌ت هەیە ژبه‌ر كاریگه‌ریا وان یا راسته‌وخۆ ل سه‌ر تاكێ جڤاكى، ب تایبه‌ت پشکا زمانێ كوردى كو زمانێ دایكێ یه و ناسنامەیە و پێگوهۆرێن وێ بزەحمەتن. دیارکر ژی کو ئه‌گه‌ر قوتابىێن وێ پشکێ ب شێوەیە‌كێ باش بهێنە پێگەهاندن، دێ شێن رڤشتەکی ئاڤابکەن، کو نوینەراتییا ناسنامە و ئەدەب و کەلتۆرێ کوردی بکەن.\nهەر د ڤێ کۆمبوونێ دا، سەرۆکێ زانکۆیا دهۆک ئاماژە ب وێ یەکێ دا کو "پێدڤییە پشکا زمانێ کوردی رێنیشاندەرەکا زمان و ئەدەب و کەلتۆرێ کوردی بیت و هەر سێ پشکێن ڤێ کولیژێ خزمەتەکا زمانڤانی پێشکێشی هەمی پشکێن دی یێن زانکۆیا دهۆکێ بکەت". دیسان ژی، ئاماژە دا وێ یەکێ کو پێدڤییە پشکا زمانێ کوردی رۆل د دانانا رێنڤیسه‌كا كوردى یا دروست دا هەبیت بۆ نڤیسار و به‌لاڤۆكێن زانكۆیێ.\nژلایه‌كێ دیڤه، سه‌رۆكێ زانكۆیێ دیاركر كو یا پێدڤییه گرنگى ب كوالتیا خواندنێ بهێته دان و ده‌رچوویه‌كێ كاریگه‌ر پێشكێشى جڤاكى بكه‌ین و ڤه‌كۆلینێن دهێنه ئه‌نجامدان، پێدڤییه ئاریشێن جڤاكى چاره‌سه‌ربكه‌ن. هه‌روه‌سا گرنگە هه‌ر پشكه‌ك ل دویڤ تایبه‌تمه‌ندیا خۆ بچیته دناڤ جڤاكى دا، ب رێکا بکارئینانا ئالاڤێن جودایێن گەهاندنێ. واتە، ل وی دەمی گرنگییا زانکۆیێ بلندتر لێدهێت، دەمێ مفادارێ سەرەکیێ کار و چالاکیێن وێ جڤاک بیت.


چیرۆكی ئەو ژنەی دوجار رێگای مەرگی هەڵبژارد - Kirkuknow\nچیرۆكی ئەو ژنەی دوجار رێگای مەرگی هەڵبژارد\n8-12ی 2016 كەركوك/ گەیشتنی ژمارەیەك ئاوارەی حەویجە بۆ مەكتەب خالید فۆتۆ: كەركوك ناو\nلە شەوێكی تاریكی مانگی یەكی زستاندا، ژن‌و پیاوە رێبوارەكە تەنها فرمێسك میوانیان بوو، دەگریان‌و نزایان بۆ خوا دەكرد.\nرێگاكە مەترسیدارە شوێنەواری جەنگ‌و بۆمبی چێنراوو تەقەمەنییە، بەڕادەیەكیش تاریكە ساجیدەو سەعید كە پێج مانگ بوو هاوسەرگیرییان كردبوو، بەر پێی خۆیان نەدەبینی. بەرەو گردو تەپۆلكە خۆڵاوییەكانی چیای حەمرین لە باشوری كەركوك دەڕۆیشتن.\nئەو دوو هاوسەرە دوای بانگی خەوتنان، ماڵی خۆیان لە ناحیەی عەباسی سەر بە قەزای حەویجەی ژێر دەسەڵاتی داعش جێهێشت‌و بڕیاریاندا چیتر چاوەڕێی دەستپێكردنی ئۆپەراسیۆنی كۆنترۆڵكردنەوەی قەزاكە نەكەن‌و خۆیان بگەیەننە ناوچە ئارامەكان.\nساجیدە یادگارییەكانی تایبەت بە پرۆسەی هاوسەرگیرییەكەی كۆكردەوەو سەعیدی هاوسەریشی دەستیكرد بەشاردنەوەی بەڵگەنامەكانی تایبەت بەسەربازی، چونكە ترسی هەبوو بكەوێتە دەست داعش‌و لەكاتی دەستگیركردنی لەڕێگادا بیكوژن.\nسەعید بە(كەركوك ناو)ی وت لە ناوەڕاستی ساڵی 2014ەوە ئەوكاتەی داعش هات، هەر چاوەڕێین حكومەت بە زوویی رزگارمان بكات، “بەڵام ئەوە رووینەدا، خەڵك لەچاوەڕوانیدا بێزاربووە”.\nوەك هەزاران خێزانی تری ناوچەكانی حەویجەو رەشادو ریازو عەباسی، كە سەدا 32ی پارێزگای كەركوك پێكدەهێنن، گرتنەبەری رێگای مەرگ تاكە بژاردەی بەرەم سەعید‌و ساجیدە بووە، بۆ ئەوەی لەژێر دەستی داعش رزگاریان بێت.\nحكومەتی عیراق زیاتر لەجارێك پارێزگاری كەركوكی تۆمەتباركردووە بەهۆكاری دواخستنی ئۆپەراسیۆنی كۆنترۆڵكردنەوەی ناوچەكانی ژێر دەستی داعش لە پارێزگاكە، هەرچەندە پارێزگار ئەو تۆمەتانە رەتدەكاتەوە.\nسەعید وتی “بۆ ماوەی چەندین كاتژمێر بەپێ بەرەو زنجیرە چیاكانی حەمرین رۆیشتین، لەو شەوە تاریكەدا تەنها فرمێسك‌و نزاكانمان هاوڕێمان بوو، ترسێكی زۆرمان لەچەكدارانی داعش هەبوو كە دەستگیرمان بكەن”.\nزنجیرە چیاكانی حەمرین سنووری هەردوو پارێزگای كەركوك‌و سەڵاحەدین لێكجیادەكاتەوە، ناوچەیەكی مەترسیدارو چۆڵە، تەنانەت بەر لەهاتنی داعش بۆ عیراق شوێنی نهێنی چالاكیی‌و مەشقی گروپە توندڕەوەكان بووە.\n“شەوێكی زۆر تاریك بوو، زۆر دەترساین لە بۆسەی چەكدارانی داعش، دەترساین لەتەقینەوەی بۆمبی چێنراو، بۆیە خۆمان لەو خێزانانە دوردەخستەوە كە وەكو ئێمە ناوچەكانیان جێدەهێشت”.\nسەعید پێشتر پۆلیسی وەزارەتی ناوخۆ بووە، ئەوەش ترسی ئەوانی زیاتر كردووە، چونكە داعش مامەڵەی توندی لەگەڵ ئەو كەسانە دەكرد كە پێشتر كارمەندی دەزگا ئەمنییەكانی عیراق بوون‌و هەوڵی هەڵاتنیان دەدا.\nمانگی 1ی 2017/ پارێزگای سەلاحەدین، ساجیدە لە نەخۆشخانەی عەلەم چارەسەر وەردەگرێت فۆتۆ: كەركوك ناو\nترسی ئەو دوو هاوسەرە، لەجێی خۆیدا بوو، لەناكاو دەنگی تەقینەوەو ئاگرێكی زۆر بەرزبووەوەو ساجیدە كەوت. “ئەوە بۆمب بوو، لە ژێر پێیەكانماندا تەقییەوەو ساجیدە بەسەختی برینداربوو، لە باوەشمكرد”، سەعید وای وت.\nسەعید لەوكاتەدا هەوڵدەدات خۆی ئارامبكاتەوە، “داوای بەزەییم لە خوا كرد، چونكە وامزانی هاوسەرەكەم مردووە، خوێنێكی زۆری لەبەر رۆیشتبوو، منیش هیچ دەسەڵاتێكم نەبوو”.\nتا بەرەبەیان سەعید لەگەڵ ساجیدە لە شوێنی تەقینەوەی بۆمبەكە دەمێننەوەو جوڵە ناكەن، لەترسی تەقینەوەی بۆمبی تر.\nداعش تەواوی ناوچە سنوورییەكانی خۆی بۆمبڕێژكردووە، بۆ رێگریی لەپێشڕەوی هێزە ئەمنییەكانی عیراق‌و بەئامانجگرتنی ئەوانەی لە ناوچەكانیان هەڵدێن.\nعەمید خەڵەف ئیبراهیم جبوری، فەرماندە لە هێزەكانی حەشدی حەویجە بە (كەركوك ناو)ی وت “چەكدارانی داعش بە هەرەمەكی ناوچە سنوورییەكانی بۆمبڕێژكردووە”، رێگای هەڵاتنی هاوڵاتیان لەحەویجەوە بەئاراستەی ناحیەی عەلەم‌و پارێزگای سەڵاحەدین، یەكێكە لەناوچە بۆمبڕێژكراوەكان.\nسەعید كاتێك خۆر نزیكدەبێتەوە لە هەڵهاتن، دەبینێت سەجادە “مردووە”، وتی “چاوی هاوسەرەكەمم داخست‌و دوای خوێندنەوەی سورەتی فاتیحە بۆ دواینجار تەماشكردو شوێنەكەم بە ئاراستەی هێزە ئەمنییەكان جێهێشت”.\nساجیدە، كە تەمەنی نەگەیشتووەتە 20 ساڵ، لە ناوچەیەكی چۆڵی پڕ میندا تەنیا دەمێنێتەوە‌و سەعیدیش دەگاتە ناوچەكانی ژێر دەسەڵاتی هێزە ئەمنییەكان‌و بەتەلەفون هەواڵی مردنی هاوسەرەكەی دەداتە باوك‌و براكانی ساجیدە.\nكەسوكاری ساجیدە، كە هێشتا لەژێر دەسەڵاتی داعشدان، دوای سێ رۆژ، بۆ دۆزینەوەی تەرمی كچەكەیان هەمان ئەو رێگا پڕ مەترسییە دەگرنەبەر، بەڵام تووشی سەرسوڕمان بوون.\nعەبدوڵڵا جاسم كە بە (ئەبو عەلی) ناسراوەو مامی ساجیدەیە بە تەلەفون بە (كەركوك ناو)ی وت “ویستمان تەرمەكەی بەخاك بسپێرین، بەڵام تووشی شۆك بووین، كاتێك ساجیدە لە نێو ناوچەیەكی مینڕێژكراودا زیندووە، لەخۆشیدا نەماندەزانی چی بكەین”، ئەوە دوای سێ رۆژ لە تەقینەوەی بۆمبەكە.\n“یەكێك لەكوڕەكانم بەوریاییەوە چوو ساجیدەی لەباوەشگرت‌و لەو شوێنە هێنایە دەرەوە”، هەرچەندە ساجیدە هاواری كردووە “ئەم ناوچەیە”، هەمووی مینە.\nساجیدە دەبردرێتە نەخۆشخانەی حەویجە بۆ وەرگرتنی چارەسەر، بەڵام داعش رێگریی دەكات لەپێدانی چارەسەر، بەهۆی ئەوەی “هەوڵیداوە لە زەوی خیلافەت هەڵبێت”.\nئەوەش ئەركی ساجیدە قورس دەكات، چونكە دەبێت لەنێوان مەرگی خۆیی‌و رێگای مەرگ جارێكی تر یەكێكیان هەڵبژێرێت.\nكەسوكارەكەی ناتوانن مەرگی ساجیدە بەچاوی خۆیان ببینن، بۆیە بەبرینداریی‌و بەپێ هەمان رێگای پڕ مەترس دەگرنەبەر، بەڵام ئەمجارە سەركەوتوو دەبن‌و ساجیدە دەگوزارێتەوە بۆ نەخۆشخانەی عەلەم‌و ئێستا لەوێ چارەسەر وەردەگرێت.\nساجیدە لە نەخۆشخانەوە بەتەلەفون قسەی لەگەڵ (كەركوك ناو) كردو باسی ئەو سێ رۆژەی كرد كە چۆن بەئازارەوە كاتەكانی لێ رۆیشتووە، وتی “ئەوكاتەی بەهۆش خۆم هاتمەوە، بینیم سەعید لام نەماوە، توانای جوڵەكردنم نەبوو، بەناچاری بەپارچەیەك لەجلەكانم برینەكەم قاچی چەپم بەست تاوەكو خوێنی جەستەم نەمبینم‌و دەستم كرد بەهاواركردن، بەڵام كەس گوێی لێم نەبوو”.\nئەو سێ رۆژە بۆ ساجیدە ساڵێك بووە، هیچ شتێك نەبووە بیخوات، “شەوان پێڵاوەكانم دادەنا تاوەكو بەهۆی سەرماوە كەمێك ئاوی تێدا كۆببێتەوەو لێوەكانمی پێ تەڕبكەم”، ئەوكاتەی ئەم قسانەی كرد، دڵخۆشبوو بەوەی كە جارێكی تر بە سەعیدی هاوسەری ئاشنا بۆتەوە.\nباری دەروونی ساجیدە ئێستا خراپەو قاچی چەپیشی شكاوە.\nتێبینی: ناوی راستەقینەی سەعیدو ساجیدە لای (كەركوك ناو) پارێزراوە، بەهۆی ئەوەی تاوەكو ئێستا بەشێكی زۆر لە ئەندامانی خانەوادەكەیان لەژێر دەسەڵاتی داعش ماونەتەوە.


لە وەڵامی تورکیا و هەر لایەنێکی تر لە بێ ڕێزیکردن بەرامبەر بە نەخشەی کوردستان\nهەندێک کەس پێی وایە ئەگەر سیاسە تت کرد و جنێو و بێڕێزیشیان بەرامبەر کردیت نابێ قسە بکەیت. ئەم جۆرە کەسانە زۆر بە هەڵە لە مەنتیقی دیپلۆماسی گەیشتوون و، دیارە لایان ئاساییە هێرش بکرێتە سەر کەرامەتی نەتەوەیی و نیشتیمانیت و تۆش بێدەنگی لێ بکەیت. ئەو کەسانەی خاوەن ئەم جۆرە لە بیرکردنەوەن، هەر هیچ لە سیاسەت نازانن، ئەوەی فێر بوون من ناوی دەنێم (سیاسەتی تەشریفات). سیاسەت بە تەنیا کۆمپرۆمایس نیە، بەڵکو بەرەوڕوبونەوە شە.\nبە پێی ئەو زانیاریانەی لە ڕێی ڕاگەیەندنەکانەوە لەبەر داست دان، دەوڵەت باخچە لی سەرۆکی حیزبی شۆڤێنیستی تورکی (مەهەپە) لە تویتێکدا گوتویەتی نەخشەی کوردستان دەخەینە ژێر پێڵاوەکانمانەوە. بە هەرلایەکدا ئەم قسەیە لێکبدەینەوە لە دوو حاڵەت بەدەر نیە. یان ئەوە تا ئەم بەشەرە گێل و نەزانە و عەقڵی خۆی لەدەست داوە، کە بەم جۆرە و ڕاشکاوانە ئیهانەی گەورەترین میللەتی بێ دەوڵەت لەسەر گۆی زەوی دەکات. یانیش شیری باپیرەگەورەکەی (ئاتاتورک) سەد لەسەد پێ حەڵاڵەو لە ڕێبازی شۆڤێنیستی و فاشیستیی ئەو لای نەداوە. دەبێت کە سێک چەندە کۆیلەیەکی ڕقاویبێت، کە تەنانەت خەونیش بە میللەتێکی مەزڵوم ڕەوا نەبینێت. چونکە کێشانی نەخشەی سنورە پیرۆزەکانی کوردستان لەسەر پولێک وەک دیاریەک بۆ پاپا، خۆ ڕاگەیاندنی دەوڵەتی سەربەخۆی کوردستان نیە، بەڵکو ئاماژەیە بۆ خەونێک. هیچ میللەتێکی سەردەست وخاوە ن دەوڵەت ئازاد نیە، هەتا ئازادی بە میللەتانی بندە ست ڕەوا نەبینێت.\nلێرەدا پێویست بە گوتاری دوورو درێژ و بەڵگە هێنانەوە ناکات. چونکە مافێک خوای گەورە بە ئینسانی هە دیە کردبێت، بەڵگە نەویستە. خاکی پیرۆزی کوردستان ماف و دیاری خوای گەورەیە بۆ دانیشتوانی و، ماڵی هەمیشەیی میللەتی کورد و هەموو ئەو کەمە نەتەوە و ئاینانەیە کە تێیدا دەژین و، هەزاران ساڵە چارە نوسیان بەم خاکە پیرۆزەوە گرێ دراوە. منیش نیشتیمان، ئاڵا و سەرتاپای مێژوی ئەو کەسە ی کە نەخشەی کوردستان دەخاتە ژێر پێڵاوەکانیەوە، نەک هەر دە خەمە ژێر پێم، بەڵکو فڕێشی دەدەمە ناو ئاوەڕۆی مێژوەوە.\nئەم نوسینە تەعبیر لە بۆچونی شەخسی خۆم دەکات، هەموو کەسێک ئازادە لەگەڵی بێت یان دژی.


شۆڕش حاجی11/10/2019 220 جار بینراوە\nیەکێک لە خەسڵەتەکانی نەتەوە ئەوەیە کە کارەسات‌و روداوی مێژویینەتەوە یەک دەخات. بە واتایەکی تر هەستی ئینتیما بۆ نەتەوەو هاوسۆزی‌و یەک هەڵوێستیی نەتەوەییلای هەر تاکێکی نەتەوە لەو کاتەی کارەساتێک بەسەر کۆمەڵێکی ناو نەتەوەکە دێ بەهێزترو کاریگەرتر دەبێ. ئەم حاڵەتەش بە فاکتەرو پێناسەی زیندویی ئەو نەتەوەهەژمار دەکرێ. کوردیش وەک هەر نەتەوەیەکی تر ئەم راستییە زانستییەی بەسەردا جێبەجێ دەبێ.\nلە ئێستادا بیرو هۆشی هەمو کوردێک لای رۆژئاوای کوردستانەبەهۆی پەلاماری سوپای تورکیاوە. کەسێک نیە کە تۆسقاڵیك هەستی کوردایەتی‌و کەرامەتی نەتەوەیی تێدابێ بیری لای ئەو هێرشەنەبێ‌و لەگەڵ خوشک‌وبرا کوردەکانی رۆژئاوای کوردستان هاوسۆز نەبێ. بۆیە دەکرێ ئەم روداوە ببێتە مایەی یەکخستنی کوردو ئاراستەکردنی هەمو تواناو هەوڵەکانمان لەپێناوی بەرگریکردن لە کوردو بەدەسهێنانی دەسکەوتی نەتەوەیی. چونکە زۆر جار کارەساتی نەتەوەییلە مێژودا بۆتە مایەی ئازادی‌و رزگاربون لە چەوسانەوەو ژێردەستی.\nئاشکرایە کە ئامانجی ئەوپەلامارە دڕندانەی رۆژئاوای کوردستان لەلایەن سوپای تورکیاوە کوشتن‌و بریندارکردنی زۆرترین ژمارەی کوردو ئاوارەکردنی ژمارەیەکی زۆرترو لەناوبردنی ئەزمونی ئیدارەی خۆجێیی کوردەکانی رۆژئاواو تەتریک‌و تەعریبکردنی ئەو بەشەی کوردستانە. لەبەرامبەردا کوردەکانی رۆژئاوا تا ئێستا بەرگری لە خۆیان دەکەن‌و بڕیاریان داوە بەردەوام بن. لە بەشەکانی تری کوردستانیش تا ئێستا، جگە لە قسەکردن،هیچ بڕیارو هەنگاوێکی عەمەلی بۆ پشتگیریکردنی کوردەکانی رۆژئاوانەنراوە.\nزۆربەی هەرە زۆری حیزب‌و سەرکردە سیاسییەکانی کوردستان نیگەرانی خۆیان سەبارەت بەم پەلامارە دەربڕیوەو بەشێکیشیان ئیدانەیان کردوە. بەڵام ئەوەی پێویستە بکرێ کۆمەکی لۆجیستی‌وهاوکاری دارایی‌و چونی هێزی پشتیوان‌و ناردنی تەقەمەنی‌و کەرەستەی شەڕو داوودەرمانە، کە تا ئێستا روی نەداوەو نەکراوە. بەڵام دور نیە لە ئەگەری درێژەدانی ئەم بارودۆخەو دەرهاویشتەو روداوی نوێدائەوانە بکرێن. بەمەش خەڵکی کوردستان دەیسەلمێنن کە مەسەلەی کورد لەهەمو کوردستان یەک مەسەلەیە.\nکوردەکانی رۆژئاوا لەئێستادا تەنیا نین، چونکە لەم هەلومەرجەدازۆربەی خەڵکی کوردستان‌و کۆمەڵگای نێودەوڵەتی هاوسۆزی ئەوانەودەنگی لە دژی ئەو پەلامارەی تورکیا بەرز کردۆتەوە. هەروەها چاوەڕیی ئەوە دەکرێ لە داهاتودا کۆمەڵگای نێودەوڵەتیپشتیوانی زیاتریکورد بکەن. بۆیە ئەرکی نیشتیمانی‌و نەتەوەیی هەر کوردێکە کار بکات بۆ ئەوەی ئەم هەلە بۆ قازانجی نەتەوەیی‌و پاراستنی خاک‌و خەڵکی کوردستان بشکێتەوەوهاوکارو پشتیوانی خوشک‌وبراکانمان بن لە رۆژئاوای کوردستان. یەک جاری تر لە مێژوی نوێی گەلەکەمان‌ولە هەلومەرجێکی تردا هەلێکی لەم بابەتە بۆ کورد هاتە پێشەوە، ئەویش دوای کارەساتی ئەنفال‌و کیمیابارانی هەڵەبجە بو. یەکدەنگی‌و یەکهەڵوێستی کورد لەو سەردەمە بوە مایەی بەدەسهێنانی سۆزو پشتیوانی زیاتری کۆمەڵگای نێودەوڵەتی‌و کرانەوەی دەرگای دیپلۆماسی دنیا بەڕوی گەلی کوردا.\nئەگەر کەسێک هەڵوێستی نیشتیمان پەروەرانەو نەتەوەییانەی کەسایەتی‌و هێزو لایەنە سیاسییەکانی کوردستانی لەلازۆر گرنگ بێت، ئەوا خۆ بەدورگرتن لە قۆستنەوەی ئەم روداوە کارەساتبارە بۆ دەسکەوتی حیزبی‌و شەخسی زۆر لەوە گرنگترە. ئێستا کاتی ئەوەیە هەمو کوردێک لە دنیا بەشێوازی مەدەنیانەو لەڕێی خۆپیشاندان‌و پەیوەندیکردنەوە بە میدیا جیهانییەکان‌و پەرلەمانتارو کۆنگرێسمان‌و بەرپرسە حکومییەکان‌و رێکخراوەکانی کۆمەڵگای مەدەنییەوەهەست‌و سۆزی کۆمەڵگای نێودەوڵەتی زیاتر بەلای دۆزی کوردا رابکێشێ. بەڵام ناکرێ‌و نابێ ئەم دەرفەتە لەژێر ناوو ئاڵای هیچ حیزبێک‌و وێنەی هیچ کەسێکدا لەبار ببرێ. ئەگەر وا بکرێ بەدڵنیاییەوە مەسەلەکەمان بچوک دەبێتەوە، چونکە هەمو کەسێک ئامادە نیە لەژێر ئاڵاو ناوی هیچ حیزب‌و کەسێکدا بەشداری لەو چالاکیانە بکات. هەروەها ئەگەر وابکرێ ئەواخۆمان بیانو دەدەینە دەست دەسەڵاتدارانی تورکیا کە راستییەکان بشێوێنن‌و ئاراستەی تاوانەکەیان بەلایەکی تردا بەرن. بۆیە ئەگەر هەر کەس‌و لایەنێک وا بکات، ئەوا بیانەوێ یان نا، بەم کارەیان خزمەتی ئەجێندای داگیرکەرانی کوردستان دەکەن.


له ناوه‌ڕاستی 60 کاندا ده‌ستکرا به گه‌ڕان به دوای نه‌وتدا له‌ژێر زه‌ریای باکور. ئابوری نه‌رویج له‌و کاتانه‌دا زۆر باش نه‌بوو، بۆیه کۆمپانیا نه‌وتىیه بیانىیه‌کان له‌گه‌ڵماندا بوون بۆ تاقیکردنه‌وه‌ی چاڵ لێدان. 4 ساڵ چاڵ هه‌ڵکه‌نرا به بێ ئه‌وه‌ی نه‌وت بدۆزرێته‌وه. به‌ڵام له 1969 دا گه‌یشتین به بیرێکی نه‌وت.\nیه‌که‌م بیری نه‌وتی نه‌رویج به ئێکۆفیسک ناونرا. له‌سه‌ر نه‌خشه‌که ناوی زۆر له چاڵه نه‌وته‌کان ئه‌بینیت. وه‌ک ئه‌بینیت، زۆر بیری نه‌وتی له زه‌ریای ده‌ره‌وه‌ی که‌ناره‌کانی نه‌رویج لێدراون. ئه‌مڕۆ ته‌نها ووڵاتی عه‌ره‌بستانی سعودیه که له نه‌رویج زۆرتر نه‌وت ئه‌نێرێته ده‌ره‌وه.\nده‌وڵه‌تی نه‌رویج کۆمپانیای نه‌وتی تایبه‌تی خۆی هه‌یه. ناوی ستاتئۆیله (واته نه‌وتی ده‌وڵه‌ت). بنکه‌ی سه‌ره‌کی ستاتئۆیل له نزیک ستاڤانگه‌ره. ستاڤانگه‌ر شاری نه‌وتی نه‌رویجه.\nنه‌وت وای له نه‌رویج کردووه که ببێت به ووڵاتێکی ده‌وڵه‌مه‌ند. به‌شێکی گه‌وره‌ی داهاته‌کانی نه‌وت ئه‌خرێته ناو فۆندێکی نه‌وتىیه‌وه. هه‌موو ساڵێک پاره‌ی فۆندی نه‌وت زۆرتر و زۆرتر ئه‌بێت. سیاسه‌تمه‌دارانی ناو په‌رله‌مان له‌سه‌ر چۆنێتی به‌کارهێنانی پاره‌ی فۆندی نه‌وت موافق نین. هه‌ندێکیان ئه‌یانه‌وێت پاره‌که سه‌رفی چاره‌سه‌رکردنی کێشه‌کانی ئه‌مڕۆی نه‌رویج بکرێت. ئه‌وانی تر ئه‌یانه‌وێت که هه‌رچی زۆرتر بۆ دواڕۆژ دابنرێت.\nبیری نه‌وتی ده‌ره‌وه‌ی نه‌رویج\nئه‌گه‌ر ڕۆژێک نه‌رویج هیچی تر پاره‌ی نه‌وتی نه‌مێنێت، چی ڕوو ئه‌دات؟


هەفتەی ١٩دەهەمی نمایشی ئێلەگ زەردەکان؛ پەردەهەڵماڵین بوو لەسەر دیموکراسی لە لانەی دیموکراسی کە فەرەنسایە!… – hkkurdistan\nHome 6 ئەرشیفی بابەتەکان 6 هەفتەی ١٩دەهەمی نمایشی ئێلەگ زەردەکان؛ پەردەهەڵماڵین بوو لەسەر دیموکراسی لە لانەی دیموکراسی کە فەرەنسایە!…\nهەفتەی ١٩دەهەمی نمایشی ئێلەگ زەردەکان؛ پەردەهەڵماڵین بوو لەسەر دیموکراسی لە لانەی دیموکراسی کە فەرەنسایە!…\nنووسینی: ئاراس ڕەشید\nهەفتەی ١٨دەهەم؛ هەفتەی کۆتایی”دانوسانی نیشتمانی” بوو. دەوڵەتەکەی ماکرۆن سەدان کۆبوونەوە و دانیشتن و گفتوگۆی لەگەڵ هەموو ڕەنگ و تەیفەکانی بۆژوازی فەرەنسیدا کرد، بەڵام تاکە چاوپێکەوتنێکی لەگەڵ ناڕازیاندا نەکرد، کۆبوونەوە و چاوپێکەوتنەکان لەپێناو ناڕازیان بوو، بەڵام بەبێ ئەوان بەڕێوەچوو…!!\nئەمە تووڕەیی جەماوەری ناڕازی فەرەنسای لەم چەند هەفتەیەدا بەرامبەر حکومەت زیادکرد، و بووە هۆی بەسیجکردنی تازەی جەماوەر بەگڕووتینی زۆرتر و چڕترەوە، وەک؛” گەڕانەوە بۆ دواوەوە بووە کارێکی مستەحیل”. لە هەفتەی ١٨دەهەمدا گروپێکی دەمامکداری ڕەشپۆش هاتنە ناو خۆپیشاندانەکان و کاری تێکدان و توندوتیژی و سووتانی شوێنە حکومیەکانیان کرد و لەگەڵ پۆلیسدا تێکهەڵچوونیان کرد. ئەمە یەکەم جار بوو، لە هەفتەکانی پێشوودا نەبینرابوون…! ئەمانە لەکوێوە هاتوون و بۆ لەم کاتەدا هاتوون و بۆ لەکۆتایی گفتوگۆکاندا؟؟\nئایا ئەمانە گروپێکن لە خۆپیشاندەران کە تووڕەییان بەرامبەر بە ڕژێم وای لێکردوون بەوشێوەیە ڕەفتار بکەن، و هەرچی پەیوەندی بە چینی بۆرژوازیەوە هەبێت لە بانک و باڵەخانە و بازاڕ و ئۆتۆمۆبیل تێکی بشکێنن! یان لەلایەن حکومەت و دەسەڵاتدارانەوە ئامادەکراون بۆ هەستان بەکاری تێکدەرانەی لەم شێوەیە، بۆئەوەی خۆپیشاندەران تاوانباربکرێن بەکاری تێکدەرانە و لەبەرامبەر دنیادا ناشیرینیان بکەن و لە دواییشدا ڕیسوابکرێن؟! پاشان بیانوو بدەنە دەست بەرپرسانی ئەمنی، وەک وەزیری داد نیکۆڵ بیلوبیە دەڵێ “بێ بەزەیی دەبین لە بەرامبەر گێڕەشێوێن و تێکدەران”.\nهەفتەکانی پێشوو ئێلەگ زەردەکان گورزی کەمەرشکێنیان لە ڕژێمی فەرەنسیدا، و حکومەت دەستەوەستان بوو لە بەرامبەریان و نەیاندەزانی چی بکەن؟ پەنایان بۆ زۆر چارەسەری تەڵەکەبازی فڕوفێل برد، بەڵام سوودی نەبوو. دەسەڵات چارەسەری پێنەبوو، چونکە خۆی سەرچاوەی قەیرانەکەیە. هەر بۆیە پەنای برد بۆ سوپا و هێزی دژە تیرۆرکە بە” هێزی سەنتینیل Sentinel “* ناسراوە، بۆ پشتیوانیکردن لە پۆلیس کە بەتەنها لەبەرامبەر خۆپیشاندەران تووشی شکست هاتوون. لەم هەفتەیەدا گازی فرمێسکاوی و گولەی پلاستیکی و تۆپی شوشەیی و بۆمبی دەنگی و دەستگیرکردن و تانک و تۆتۆمۆبیلی تایبەت …تاد یان بەکارهێنا بۆسەرکوتی خۆپیشاندانەکان.\nماکرۆن لە ڕۆژی ٤ شەممەی پێشوو رایگەیاند کە پێویست دەکات حکومەت توندتر بەرەوڕووی خۆپیشاندەرانی نایاسایی ببێتەوە. بۆیە هانای بردە بەر سوپا و هێزی سەنتیل و پۆلیسی زۆرتر، بەجۆرێک ژمارەی هێزەکان پتر دەردەکەوتن لە خۆپیشاندەران. هەروەها لەزۆرێک لەشارەکان خۆپیشاندان قەدەغەکراو ڕێگەی پێنەدرا، و دەبوایە خۆپیشاندان مۆڵەتی هەبێت. هێزەکانی دژە تیرۆر لەناو شار دەسوڕانەوە و یاسای نائارامی ڕاگەیەندرابوو لە دژی خۆپیشاندەران کە نوێنەری ملیۆنان لە خەڵکی ناڕازی فەرەنسان، لەکاتێکدا ئەو هێزە دژ بە تیرۆرە نەک جەماوەر!! قسەکەری کۆشکی ئیلیزا دەڵیت “ئێلەگ زەردەکان خۆپیشاندەر نین، بەڵکو گێرەشێوێنن”!! ئەمە سەرەڕای ئەوەی بڕی سزای ئەو کەسانەی کە بەشداری خۆپیشاندانی مۆڵەت پێنەدراو دەدەن، لە ٣٥ یۆرۆ بۆ ١٣٥ یۆرۆ بەرزکرایەوە !!!\nلە هەموو ئەو پێشهات و ڕووداو و یاسا و بڕیار و دەستپێشخەریانەی کە حکومەتی ماکرۆن دەستی بۆبردوون بۆ پێشگرتن بە بەردەوامی خۆپیشاندانی ئێلەگ زەرەدەکان، ئەوە ڕۆشن دەبێتەوە کە وەک مارکس دەڵێت”  ده‌وڵه‌ت ده‌زگایه‌كی زه‌به‌لاحی دروستكراوی ده‌ستی بۆرژوازییه بۆ سه‌ركوتی ناڕه‌زایه‌تی و جموجۆڵی شۆڕشگێڕانه‌ی خه‌ڵك و پڕۆلیتاریا، نه‌ك تێپه‌ڕین له دۆخی سروشتییه‌وه بۆ دۆخی مه‌ده‌نی”. ئەوە جگە لەوەی کە حکومەتی بۆرژوازی لەو هەنگاوانەیدا پێشێلی دەستور و یاسا و دیموکراسیەتی بەئاشکرا کردووە بۆ پارێزگاریکردن لە کۆمپانیا و سەرمایەگوزاریەکانیان و تەواوی سەرمایەداران. ئەو وڵاتەی کە بەلانەی دیموکراسی دەناسێنرێت و تەواوی دنیایان پێ گێژ و کاس و وڕ کردووە، لەو تاقیکردنەوە چینایەتیە شکستی خوارد و دیموکراسی و ئازادیەکەیان تەنیا بۆپاراستنی سەرمایە و سەرمایەداریە و هیچیتر؟!. هەرچەند لە زووەوە سەرمایەداری و دەوڵەتەکانیان ئەو پەردەیان لە ڕوودا هەڵماڵدراوە، بەڵام ئەم بزووتنەوەیە و ئەو جەنگە چینایەتیەی ئێلەگ زەردەکان ئەو ڕیاکاریەی ڕۆژئاوایان بەتەواوی ڕیسواکرد.\nسەنەتیل Sentinel: ئەو هێزە لە ١٠هەزار سەربازی سوپا و جەندرمە و ٤٧٠٠ پۆلیس پێکهاتووە. لە ١٢ی جەنیوەری ٢٠١٥ دا دامەزرا. دوای ئەوەی لە ٧-٩ی جەنیوەری ناوچەی Île-de- کە پاریسشی گرتەوە لە کارێکی تیرۆریستیدا پتر لە ١٧ کەس کوژران و ٢٢ کەسیش بریندار بوون. لەوکاتەوە ئەو هێزە وەک دژە تیرۆر دروستکراوە.


سوریا: بەرگری ئاسمانی بەسەر ئاسمانی دیمەشقەوە بەرپەرچی " دوژمنکارییەکانی ئیسڕائیلی " داوەتەوە\nسەرۆک ئەرکانی سوپای ئیسڕائیل ئاڤیڤ کوخاڤی\nسوپای سوریا ڕایگەیاند بەرگری ئاسمانی وڵاتەکە " بەرپەرچی دوژمنکارییەکانی ئیسڕائیلی " داوەتەوە بەسەر ئاسمانی دیمەشقی پایتەختەوە، ئەمەش لە نوێترین بۆردومانکردنی ئامانجە ئێرانیەکانی ناو سوریا لە ماوەی دوو مانگی ڕابردوودا.\nوتەبێژی سوپای ئیسڕائیل کە لەسەر سنووری باکوور مەشقێکی سەربازی کتوپڕیان ئەنجامدا وتی " لێدوان لەسەر هەواڵە بیانیەکان نادات."\nڕاگەیاندنی فەڕمی سوریاش وردەکاری دیکەی نەدا سەبارەت بەو شوێنانەی هێزی ئاسمانی ئیسڕائیل کردوونیەتیە ئامانج.\nلە بەیاننامەیەکی سوپای سوریادا هاتووە دەڵێت فڕۆکە سەربازییەکانی ئیسڕائیل " بە موشەک لە گۆلانی داگیرکراوی سوریا و جەلیلەوە موشەکیان بە ئاڕاستەی کۆمەڵێک شوێنی دەوروبەری شاری دیمەشق هەڵداوە، بەرگری ئاسمانیمان توانیویەتی بەرپەرچی زۆرێک لە موشەکەکان بداتەوە." بەڵام لە بەیاننامەکەدا ئاماژە بە کەوتنەوەی زیانی گیانی نەدراوە.\nبەرپرسانی ئیسڕائیل هەمیشە دانیان بەوەداناوە هێرشی ئاسمانیان لە ناو سوریادا ئەنجامداوە بەمەبەستی کۆتای هێنان بە بوونی سەربازی ئێران لەو وڵاتەدا.\nسەرۆک ئەرکانی سوپای ئیسڕائیل ئاڤیڤ کوخاڤی لە کۆتای ساڵی ڕابردوودا وتی هێرشە موشەکییەکانی ئیسڕائیل " لەنگەرگرتنی بوونی ئێرانییان لە سوریا خاو کردۆتەوە." ئەوەش لەڕێی بۆردومانکردنی زیاتر لە 500 ئامانج لە ساڵی 2020 دا.\nسوپای ئیسڕائیل وتیشی لەمیانەی مەشقە کتوپڕەکەدا کە تاوەکو ڕۆژی چوارشەممە بەردەوام دەبێت، هاتوچۆی فڕۆکەکان زیاد دەبێت و هەروەها ئەگەری ئەوە هەیە خەڵکەکە گوێیان لە دەنگی تەقینەوە بێت لە باکووری ئیسڕائیل.


شەڕی بڕینەوەی داربەڕوو – Politic Press\nبەداخەوە، وا دیارە تورکیا سڵ ناکاتەوە لە پیادەکردنی هەر جۆرە شێوازێکی نامرۆڤانەی شەڕ دژ بە کورد، کە دوایین شەڕ؛ شەڕی بڕینەوەی دارەکانى کوردستانە. زۆرینەى ئەو دارانەی کە دەیبڕنەوە، داربەڕوون، کە رۆژانە نزیکەی (500) تەن دار دەبڕنەوە.\nبە بڕینەوەی داربەڕوو؛ بەیەک تیر چەند نێچیرێک دەکوژێ، چونکە تورکیا بایەخی دابەڕوو لە خۆمان باشتر دەزانێ و گوێش نادات بە هیچ جۆرە بەهایەک و یاسایەکی نێودەوڵەتی و بە بەرچاوی جیهانەوە ئەو جۆرە تاوانانە دژ بە کورد و سروشتی ناوچەکە دەکات.\nبڕینەوەى دار، تەنها دژی ژینگە و سروشتی کوردستان نییە، بەڵکوو دژ بە هەموو بەها مرۆڤایەتییەکانە.\nکوردستانى گەورە، لەسەر ئاستی رۆژهەڵاتی ناوەڕاست و ئەوروپا لە بوونی جۆرەکانى رووەکدا یەکەمە، کە زیاتر لە (15) هەزار جۆر رووەکی هەیە، لە هەمووشیان گرنگتر؛ بەڕووە.\nدەتوانین بڵێین بەڕوو باوانی رووەکەکانە و رۆڵی سەرەکی دەبینێ لە دابینکردنی سیستمێکی گونجاوی ژینگەیی، لەبەر ئەم هۆیانەی خوارەوە:\n1. رووەکێکی بنچینەیی و سەرەکیی پاراستنی سیستمی ژینگەیە لە شاخی زاگرۆس.\n2. زیاتر لە نۆ جۆر بەر دەدات، کە ئەم بەرانە رۆڵی سەرەکییان هەیە لە دابینکردنی خۆراک بۆ زیندەوەری جۆراوجۆر… لە هەمان کاتیشدا ماڵێکی ئارام و هێلانەیەکی گونجاوە بۆ زیندەوەری جۆراوجۆری ناوچەکە.\n3. بەکار دەهێنرێت بۆ چەندین جۆر پێداویستیی مرۆیی، لەوانە: دروستکردنی خانوو، دەفر، کەلوپەلی ناوماڵ و پێداویستی رۆژانەی مرۆڤ، خۆراک و گەرمکردنەوە… تاد.\n4. لە رووی مێژووییەوە، بەڕوو خۆراکێکی سەرەکیی کورد بووە.\n5. رۆڵێکی سەرەکیی دەبینێ لە پاراستنی داڕمان و هەرەسی شاخەکان، چونکە لە هەندێ کاتدا رەگی زیاتر لە 20م رۆدەچێتە ناو زەوییەوە.\n6. سیستمێکی داینەمیکیی بەهێزی هەیە، خوێندنەوەی بۆ بەرەنگاربوونەوەی گۆڕانکارییە ژینگەییە خێراکان زۆر زیاترە لە هەموو رووەکەکانى تری ناوچەکە.\n7. لە سەرجەم شۆڕشە جیاوازەکانى کورددا، بەڕوو پشت و پەنای کورد بووە و هۆکارێک بووە بۆ هێشتنەوەی نەتەوەی کورد و رۆڵی سەرەکیی هەبووە لە پاراستنی ئاسایشی نەتەوەیی، ئاسایشی خۆراک و کۆمەڵایەتیی کورد، چونکە کورد بۆ دابینکردنی سەرجەم پێداویستییەکانی سوودی لە بەڕوو بینیوە.\n8. بۆ پێشمەرگە و گەریلا، بەردەوام وەک پەناگە و چەتری سەریان بووە.\n9. هۆیەکە بۆ دەستەبەرکردنی نشینگەی ژینگەیی گونجاو بۆ زیندەوەرانی تر.\n10. هۆکارێکی سەرەکییە بۆ بوژاندنەوەی کەرتی گەشتوگوزاریی لە ناوچەکەدا.\n11. لە قەدپاڵی شاخەکان، دارستانی بەڕوو، خاکی بەردەڵان لەسەر بەردی (لایمستۆن) و گڕکانەکان بە بەرزیی جیاواز کە لەنێوان (600م – 2200م) دەڕوێن.\nئەمانە و دەیان سوودی تر… لە لایەکی تریشەوە، بەڕوو وەک هێمای سروشتی کوردستان وایە و تورکیا بەمەبەست دەیەوێت ئەو هێمایە لەناوببات.\nسەرەڕای ئەم هەموو گرنگییە، کەچی کاردانەوە فەرمی و نافەرمی و ناوخۆیی و جیهانییەکان لاوازن و بڕینەوەی دارەکانیش بەردەوامیی هەیە… لێرەدا پرسیارێک دێتە ئاراوە؛ ئایا تورکیا لە وڵاتەکەی خۆیدا دەهێڵێ بەبێ یاسا دار ببڕدرێتەوە؟ ئەی بۆ لە کوردستانی باشوور و رۆژئاوا بە ئارەزووی خۆی دار دەبڕێتەوە و زەوی کشتوکاڵیی وشک دەکات و باخە زیندووەکان دەبڕێتەوە و رێڕەوی ئاو دەگۆڕێ و رێژەی کەم دەکاتەوە… بۆ کەسێک نایەتەگۆ!؟ ئتیر بەس نییە قبوڵکردنی ئەم هەموو پێشێلکارییە!؟\nTags: نەرمین عوسمان


ئایدن مەعرووف، سەرۆکی فڕاکسیۆنی بەرەی تورکمان لە پەرلەمانی کوردستان بە دەنگی ئەمەریکای راگەیاند: نیگەرانن لە کۆبوونەوەکەی نێوان پارتی و یەکێتی ئەگەر بە ئامانجی دابەشکردنی پۆستی پارێزگاری کەرکوک بێ، بە بێ رەزامەندی تورکمانەکان.\nلە وەڵامی پرسیاری دەنگی ئەمەریکا سەبارەت بە ھەڵوێستی بەرەی تورکمان، لەسەر رێکەوتنی یەکێتی و پارتی بە تایبەت پەیوەست بە دانانی پارێزگارێکی یەکێتی لە کەرکوک گوتی:\nئێمە وەک بەرەی تورکمانی ئەوە دووپاتدەکەینەوە کە کەرکوک بە ھیچ شێوەیەک پەیوەندی بە کابینەی نوێی حکومەتی ھەرێمی کوردستانەوە نییە. کەرکوک شارێکی ھەستیارە و دەشبێ بە ھەستییاریەوە مامەڵەی لە گەڵدا بکرێ، چونکە ئەم شارە بۆ ئێمە گرینگە و دەبێ ئیدارەی ھاوبەش ھەبێ و پۆستەکان بە یەکسانییەوە دابەش بکرێ.\nئێمە رێکەوتنی پارتی و یەکێتیمان لا ئاساییە و پێشمانخۆشە، بەڵام کەرکوک بابەتێکی دیکەیە و تایبەتە بە ئەنجوومەنی پارێزگا و بە حزبایەتی چارەسەر ناکرێ.\nئێوە ھۆشداریتان لەوە داوە کە پارتی و یەکێتی پارێزگار دابنێن. بۆ ئێوە لە کەرکوک ئێستا بارودۆختان باشترە یان ئەو کاتەی کورد لەوێ حوکمی دەکرد؟\nلە وەڵامی ئەمەدا (ئایدن مەعرووف)گوتی:\nرەوشی تورکمانەکان لە ناوچەکانی تەلەعفەر و موسڵ و کەرکوک ھیچ کاتێک باش نەبووە. تورکمانەکان بەردەوام بوونەتە ئامانجی لایەنەکان،ئەمە لەگەڵ ھاتنی داعش و دوای داعشیش. گوتیشی: بەرامبەر پێکھاتەی تورکمان نایەکسانی ھەیە، بۆیە ئێمە دەمانەوێ نوێنەرمان ھەبێ و داوای مافەکانی خۆمان بکەین. خۆ شتێکی ئاساییشە پارێزگار تورکمان بێ، من دەڵێم: لە ماوەی رابردوودا ئەوانەی حکومڕانی کەرکوکیان کردووە، جا سەر بە ھەر لایەنێک بن سیاسەتەکانیان ھەڵە بووە.\nراستە ئێمە ھیچ کاتێک لە نەتەوەی کورد نیگەران نین و پەیوەندیشمان باشە، کێشەشمان لەگەڵ پارتی و یەکێتی و حزبەکانی دیکە نەبووە بەڵام داوای یەکسانی دەکەین.\nوە ھەروەھا «سەرۆکی بەرەی تورکمانی» ئاماژە بەوەش دەدا: کە ئەوان لە حکومەت و پەرلەمان بەشدارن و لەگەڵ ئەوەدان نوێنەری راستەقینە بن و نەچنە ژێر کاریگەری ھیچ حزبێکەوە.\nوتووێژ لەگەڵ ئایدن مەعرووف


ئه‌مشه‌و یارییه‌کانی هه‌فته‌ی 13ی خولی نایابی ئینگلیزی ئه‌نجامدران، یاریی لوتکه‌ی نێوان مانچسته‌ر یونایتد و چێڵسی به یه‌کسانبوون کۆتاییهات.\nئه‌مشه‌و یه‌کشه‌ممه، چێڵسی یه‌که‌می ڕیزبه‌ندیی پریمه‌رلیگ له‌یاریگای ستامفۆرد بریج میوانداریی مانچسته‌ر یونایتدی کرد، یارییه‌که به ئه‌نجامی یه‌کسانبوون (1-1) کۆتاییهات.\nگۆڵه‌که‌ی مان یونایتد له خوله‌کی 50 له‌لایه‌ن جادۆن سانچۆوه تۆمارکرا، گۆڵی یه‌کسانکه‌ره‌وه‌ی ئه‌نجامه‌که‌ش له‌لایه‌ن جۆرجینیۆی ئیتاڵی له خوله‌کی 69 به‌لێدانی سزا تۆمارکرا.\nبه‌پێی ئه‌نجامه تۆمارکراوه‌که، چێڵسی به کۆکردنه‌وه‌ی30 خاڵ له پله‌ی یه‌که‌می ڕیزبه‌ندیی یانه‌کانی پریمه‌رلیگ جێگیربوو، له به‌رامبه‌ردا مانچسته‌ر یونایتد به 18 خاڵه‌وه له پله‌ی ده‌یه‌مه‌وه بۆ هه‌شته‌م سه‌رکه‌وت.\nبەهۆی دزینانەوە ئاوەڕۆی تاران "سەرەمەنۆڵەکان" بە دەستی دوو دەکڕێتەوە\nڕیاڵ مەدرید خۆی بۆ هێرشی هەڵگەڕاوەی پاریس ئامادەکردووە\nئیدارەی یانەی ڕیاڵ مەدرید هیچ دەرفەتێکی تۆڵەسەندنەوەی بۆ یانەی پاریس سان جێرمان نەهێشتووەتەوە. ڕۆژنامەی مارکای ئیسپانی ئاشکرایکردووە، لەماوەی…\n(ڤیدیۆ) لوتکه‌ی پریمه‌رلیگ به یه‌کسانبوونی پاڵه‌وان و هاوشانه‌که‌ی کۆتاییهات\nئه‌مشه‌و له میانی ڕوبه‌ڕوبوونه‌وه‌کانی هه‌فته‌ی هه‌شتی خولی نایابی ئینگلیزی، یانه‌ی مانچسته‌ر سیتی له یاریگای ئیتیحاد میوانداری لیڤه‌رپوڵی پاڵه‌وانی…\n(ڤیدیۆ) ئینگلتەرا بۆ یەکەمجار لە مێژوویدا گەیشتە یاری کۆتایی یورۆ\nئەمشەو، چوارشەممە دووەم ڕوبەڕوبوونەوەی قۆناغی نیوەی کۆتایی یورۆی 2020 ئەنجامدرا، هەڵبژاردەی ئینگلتەرا بردنەوەی بەرامبەر دانیمارک تۆمارکرد. لە ڕوبەڕوبوونەوەیەکی…\nڕاهێنەری بایرن ڕەخنە لە یاریزانەكانی دەگرێت\nجولیان ناگلیسمان ڕاهێنەری بایرن میونشن ڕەخنە لە یاریزانەكانی دەگرێت بەوەی ژمارەیەكی زۆر هەلی ئاسانیان لەدەستداوە و پێشیوایە پێكانی…


د. هەژار عوسمان مەعروف: تکایە ! تێڕامان پێش هەژان\nبیرمە لە بەهاری ١٩٧٤ هەر ئەم پارتی یەی ئێستا بە هەمو توانای خۆیەوە هەوڵیدا زۆرترین خەڵک ڕاکێشێتە ناو شۆڕشی ئەیلولەوە ، ئیدریس بارزانی لە تارانەوە هەڕەشەی لە بەغداد کرد کە کورد خاوەنی چەکی کارا و نوێی وایە دەتوانێ لە شەڕدا سەربکەوێ.دەیان هەزار خەڵکی مەدەنی بە و قسانە بڕوایانکرد و شارەکانیان جێهێشت و بونە...\nد. هەژار عوسمان مەعروف: ڕەحمێک بەم خەڵکە !\nئەمانەی خوارەوە مشتێکن لە قسەی سەدان نوسەر و ڕۆشنبیر و بگرە شاعیر و هونەرمەند و چالاکوانی سیاسیی سەر بە بەرەی گەل و دژی دەسەڵاتی کوردی، کە لە سایتە کۆمەڵایەتیەکان و لە چالاکیە جۆراوجۆرەکان و دانیشتنە تایبەتیەکان بڵاودەکرێنەوە :(میللەتی خەوتو ، بە کۆیلەکان بڵێن بۆ کڕنوشتان برد، خۆمان بە هەڵپەڕکێ ئەم دەسەڵاتدارە...\nد. هەژار عوسمان مەعروف: ٢٠١٧ ، ساڵی شۆڕشی سپی\nلە ٢٧ ی ٩ وە مامۆستایان و فەرمانبەرانی پارێزگای سلەیمانی و هەڵەبجە و قەزای کۆیە بە بایکۆتی قوتابخانە و زانکۆکان و بە گردبونەوە و ڕێپێوانەکانیان بونەتە بڵندگۆی هەمو ناڕازیەکانی کوردوستان. مامۆستایان و فەرمانبەرانی هەولێر و دهۆکیش لە (نیومانگرتنی کش و مات) دا بەسەردەبەن، نیودەوام دەکەن و بە بێ هیچ...\nد. هەژار عوسمان مەعروف: خەڵک تەنیایە!\nبە تایبەتی مامۆستایان لە ٢٧ ی ٩ ی ٢٠١٦وە و بونەتە ڕابەری مانگرتن و گردبونەوە و خۆپیشاندانەکان لە ناو شاری سلەیمانی و دەڤەری گەرمیان و ڕاپەڕین وقەزای کۆیە.داواکانی ئەوان هەمان داوای زۆرینەی خەڵکی کوردستانە لە کارمەند و کەمئەندام و پێشمەرگە ی ئێستا و دێرین و خانەنشین و زیندانیی سیاسی .داواکانیان: نان (موچە)...\nد. هەژار عوسمان مەعروف: بەردەوامین وهەڵیشناچین\nبە هۆی سیاسەتی برسیکردنی زۆرینەی گەلەکەمان بینیمان پێش مامۆستایانی پەروەدە و زانکۆکان ،لە دەڤەری دەرەوەی دەسەڵاتی پارتی دەیان جار ئەم دەستە و توێژانە گردبونەوەیان ئەنجامدا و هەندێکیشیان دیداری تایبەتیان لەگەڵ مەسعود بارزانی سازکرد و هەمو ئەوانە داوای چارەسەریان لێکرد: کەمئەندامان و خاوەنپێداویستی...\nد. هەژار عوسمان مەعروف: ئیتر بەسە ، بە جۆرێکی تر!\nئیمساڵیش وەک پارساڵ لە دەڤەری دەرەوەی دەسەڵاتی پارتی مامۆستایانی سەر بە هەردو وەزارەتی پەروەردە و خوێندنی باڵا لە سەرەتای ساڵی خوێندنەوە زەنگی بایکۆتکردنی وانەوتنەوەیان لێدا و ئەم مانگرتنە نزیکەی هەمو موچەخۆرانی ئەو دەڤەرەی گرتەوە و تا ئێستا بەردەوامە. کاردانەوەی دەسەڵاتی کوردی لەخوار هیچەوەیە ،گوێمان...\nد. هەژار عوسمان مەعروف: سەری کێشەکان: پارتی، چارەسەرنەکردنیان: یەکێتی\nبزوتنەوەی گۆڕان تا ئێستا بەرامبەر هەردو باڵەکەی یەکێتی سیاسەتێکی هاوسەنگ و دۆستانەی بەڕێوەبردوە. سەردانی کۆسرەت ڕەسول و مەلابەختیار وەک نوێنەرانی هەردو باڵەکەی یەکێتی لەگەڵ مەسعود بارزانی بۆ بەغدا بە بێ ڕاوێژکردن لەگەڵ گۆڕان زەنگێکی ترسناکە بۆ گۆڕان چونکە دیارە نەوشیروان مستەفا هەر زو گومانی لە...\nد. هەژار عوسمان مەعروف: چیبکەین لە نائومێدیمان لە دەسەڵات ؟\nشکستی گشتلایەنەی حکومەتی هەرێم ناڕەزایەتی و توڕەیی سەرجەم چین وتوێژەکانی لێکەوتەوە و بوبە هۆی خۆپیشاندانی مامۆستایان لە ڕۆژی ٢٧ ی ٩ و خۆپیشاندانی مامۆستایانی زانکۆکانی کوردوستان لە ٢٩ی ٩ ، هەروەها هەڕەشەی بایکۆتی هەردو خوێندن و بایکۆتی کارمەندانی تەندروستیی لێکەوتەوە. چالاکیە هاوبەشەکانی فراکسیۆنی...\nد. هەژار عوسمان مەعروف: سەر: پارتی، باڵەکان : یەکێتی! ئەی گۆڕان؟\nلە ٨ /٦ / ٢٠١٤ داعش خەریکی داگیرکردنی موسڵ ی پاڵ هەولێر بو، بەڵام پارتی جارێ خەمی نەوتی کەرکوکی بو نەک خەمی مەخمور و شەنگال و هەولێر. ئەوە بو لە به‌ره‌به‌یانی ١٠ / ٧ / ٢٠١٤ لیوای یه‌کی نه‌وت و گاز، که‌سه‌ر به پارتیە ، ده‌ستی به‌سه‌ر کێڵگه نه‌وتییه‌کانی (ئاڤانا) و (بای حه‌سه‌ن)دا...\nد. هەژار عوسمان مەعروف: بۆیە چوار حیزبە کە ڕاستدەکەن!\nجیاکردنەوەی هەر سێ دەسەڵات: حکومەت و پەرلەمان و دادوەری لە یەکتر و ، سیستمی پەرلەمانی کە دەسەڵات لای سەرۆک وەزیرانە و لە پەرلەمان بەدەنگدان پێی دەدرێ ، وسەرۆکی هەرێم تێیدا تەنیا تەشریفاتیە ئەم دو بابەتە کە چوار لایەنەکە و لە پێشی هەمویانەوە گۆڕان بۆ هەرێمی کوردوستان داوایدەکەن و پێداگریی لێدەکەن،...\nد. هەژار عوسمان مەعروف: بەرگرییەک لە ئازادیی خەیاڵ\nمرۆڤ لە ژیانی ڕۆژانەیدا توشی کێشەی جۆراوجۆر دەبێت، ئەگەر کێشەکە قورس بو و چارەسەرێکی خێرای نەبو، فەنتازیا و خەیاڵ یەکێکە لە ئاسانترین و کۆنترین شێوازەکان کە پەنای بۆ دەبات. خەیاڵی توندوتیژانە زۆرجار هەڵچون و توڕەبونێکی کاتیە یا کاردانەوەیە بەرامبەر ستەم و ناحەقی.خەیاڵ و فەنتازیای ڕەخنەگرانە لە...\nد. هەژار عوسمان مەعروف: جیاوازیی ئاشبەتاڵی یەک و دو!\nلە بەهاری ١٩٧٥ مەلا مستەفای بارزانیی ڕابەری شۆڕشێ ئەیلول (١٩٦١ تا ١٩٧٥) بە بڕیارێکی تاکڕەوانە ئاشبەتاڵی بەو شۆڕشە کرد ئەگەر چی دەیان سەرکردەی سەربازی و سیاسی و حیزبیی تر بێهودە هەوڵیاندا بیهێننە سەر ڕای خۆیان کە دەیانویست درێژە بە شۆڕشەکە بدەن بەڵام بە تاکتیک و شێوازی جیا. لە مانگی...\nد. هەژار عوسمان مەعروف: تەنیا ڕێگای فریاکەوتن!\nشایەتیەکانی Michael Rubin ی ئەمریکی لە سەر ئەو پارانەی دوای ڕوخانی سەدام بە مەسعود بارزانی و جەلال تاڵەبانی دراون، قسەکانی ئەم دواییەی Christopher Robert Hill ی سەفیری پێشوی ئەمەریکا لە عێراق لە سەر پارەی مۆڵدراوی دەسەڵاتدارانی پارتی و یەکێتی لە ئەمریکا و ئەوروپا ،هەروەها بە پێی...\nد. هەژار عوسمان مەعروف: جاران دەمامکمان نەدەویست !\nلە ١٧ ی شوباتی ٢٠١١ کە کۆمەڵانی خەڵکی کوردوستان خۆڕسکانە وبە شێوەیەکی ئاشتیخوازانە بەرامبەر دەسەڵاتی ناڕەوا و دواکەوتوی پارتی و یەکێتی ڕاپەڕین ئێستا دوای ٥ ساڵ کە بێموچەیی و بێبازاڕی و برسێتی تەنگی بەخەڵک هەڵچنیوە دەرکەوت ئەو ڕاپەڕینە ڕاست و دروست و مێژویی بو. لە ٢٠١٦ لە ساڵیادی...\nد. هەژار عوسمان مەعروف: بگەڕێ بە دوایا، دەیدۆزیتەوە!\nبۆ پێدانی تەواوی موچەی فەرمانبەرانی کوردوستان و بەجێگەیاندنی بڕێک عەدالەت دەبێت ملیاردەها دۆلاری دەسەڵاتدارانی هەرێمی کوردوستان لە بانکەکانی دەرەوە بگەڕنرێتەوە بۆ دەستی خاڵیی خەڵکی کوردوستان. بە دەسپێشخەریی فراکسیۆنی گۆڕان پەرلەمانی عێراق لە ١٠ ی ٢ ی ٢٠١٦ بڕیاری دروستکردنی لیژنه‌یه‌كی دا...


سێشەممه 13ی جۆزەردان 2720\nهێزە نیزامییەکانی حکوومەت لە سەردەشت تەقەیان لە ژمارەیەک کاسبکاری کورد کرد ٥ زیندانیی دیکەی تووشبوو بە ڤایرۆسی کۆرۆنا لە زیندانی ورمێ بۆ نەخۆشخانە ڕاگوێزران شەش زیندانیی تووشبوو بە ڤایرۆسی کۆرۆنا لە زیندانی ورمێ ڕەوانەی نەخۆشخانە کران هاووڵاتییەکی کورد لە پیرانشار دەسبەسەر کرا یەکێک لە ناڕازییانی ناڕەزایەتییەکانی خەزەڵوەری ساڵی ٩٨، ٥ ساڵ زیندانیی تەعزیزیی بەسەردا سەپا لاوێکی کورد بە ٥ مانگ زیندان مەحکووم کرا وتووێژی تایبەتیی کوردپا لەگەڵ عوسمان مستەفاپوور لە ساڵی ٧٠ هەتا ٩٨، ٥٢ زیندانیی سیاسی لە زیندانی ناوەندیی ورمێ ئێعدام کراون بێبەریکردنی دوو زیندانیی سیاسیی کورد لە مافی مەرەخەسی وەرگرتن هاووڵاتییەکی کورد بە تەقەی هێزە نیزامییەکانی حکوومەت لە تەرگەوەڕ بریندار بوو\n16:20 - 28 پووشپەڕ 2719\nئاژانسی کوردپا: هاووڵاتییەکی کوردی خەڵکی شاری بۆکان، بۆ لێپرسینەوە، ڕەوانەی ئیدارەی ئیتلاعاتی شاری ورمێ کراوە.\nبەپێی ڕاپۆرتی گەیشتوو بە ئاژانسی هەواڵدەریی کوردپا، هاووڵاتییەکی کورد بە ناوی \_"جەعفەر پەکەند\_"، تەمەن ٥٠ ساڵ، کوڕی محەممەد ساڵح، خەڵکی شاری بۆکان، لە گرتنگەی ئیدارەی ئیتلاعاتی ئەو شارە، بۆ ئیدارەی ئیتلاعاتی ورمێ ڕاگوێزرا.\n\_"جەعفەر پەکەند\_"، ڕۆژی چوارشەممە، ١٩ی پووشپەڕ، بە تۆمەتی \_"هاوکاری لەگەڵ یەکێک لە حیزبە کوردییەکانی ئۆپۆزسیۆنی حکوومەتی ئێران\_" دەسبەسەر و هەتا ئێستا ناوبراو لە چاوپێکەوتن لەگەڵ بنەماڵەکەی بێبەرییە.\nلە لایەکی دیکەوە، ڕۆژی پێنجشەممە، ٢٧ی پووشپەڕ، \_"ئومید ئیبراهیمزادە\_" لە ئیدارەی ئیتلاعاتی شاری ورمێ، چاوی بە بنەماڵەکەی کەوت.\n\_"ئومید ئیبراهیمزادە\_"، لەگەڵ پێنج هاووڵاتیی دیکەی کورد، بە ناوەکانی \_"سوهراب قادرزادە، هێمن ئیسماعیلی، شێرکۆ عەباس تاهیر، خالید کاولانی و سەلیم شێخەنژاد\_"، لە لایەن هێزە ئیتلاعاتییەکانی مەهابادەوە دەسبەسەر و بۆ گرتنگەی ئیدارەی ئیتلاعاتی شاری ورمێ ڕاگوێزرابوون.\nئەم شەش هاووڵاتییە کوردە، لە ماوەی ڕۆژانی شەممە هەتا پێنجشەممە، ١٥ هەتا ٢٠ی پووشپەڕ، بەبێ بەڵگەی یاسایی، لە لایەن هێزە ئیتلاعاتییەکانەوە دەسبەسەر کرابوون.\n٥ زیندانیی دیکەی تووشبوو بە ڤایرۆسی کۆرۆنا لە زیندانی ورمێ بۆ نەخۆشخانە ڕاگوێزران\n17:54 - 12 جۆزەردان 2720\nشەش زیندانیی تووشبوو بە ڤایرۆسی کۆرۆنا لە زیندانی ورمێ ڕەوانەی نەخۆشخانە کران\n12:25 - 12 جۆزەردان 2720\nهاووڵاتییەکی کورد لە پیرانشار دەسبەسەر کرا\n11:13 - 12 جۆزەردان 2720


ناودارترین موزیكوانی ئیتالیایی دنیای جێهێشت\n:: PM:04:21:16/05/2020 \nدوای ئه‌وه‌ی ماوه‌یه‌كی زۆر بوو موزیكوانی ناوداری ئیتالیایی ئیزیۆ بوسۆ كه به كۆڵه‌گه‌ی موزیكی ئیتالیا هه‌ژمار ده‌كرا تووشی نه‌خۆشییه‌كی مێشك هاتبوو، ئه‌مڕۆ شه‌موو كۆچی دوایی كرد و دنیای به‌جێهێشت.\nپێگه‌ی "ئیلاف" ئه‌مڕۆ شه‌موو 16ی ئایار بڵاوی كردووه‌ته‌وه، ئیزیۆ بوسۆ كه موزیكوان و گۆرانیبێژ و ژه‌نیاری پیانۆ و سه‌رۆكی ئۆركێسترای ئیتالیا بوو، به‌هۆی نه‌خۆشییه‌وه ئه‌مڕۆ له ماڵه‌كه‌ی خۆی له پۆلونیای ئیتالیا، دنیای به‌جێهێشت.\nپێگه‌كه ئاماژه‌ی داوه كه ته‌مه‌نی بوسۆ گه‌یشتبووه 48 ساڵ، تا ماوه‌یه‌كی زۆر كه‌م به‌رله‌وه‌ی گیان له ده‌ست بدات، له كاری هونه‌ری به‌رده‌وام بووه. له ساڵی 2011وه تووشی نه‌خۆشییه‌ك له مێشكی هاتبوو. ساڵێك به‌رله ئێسته وازی له ژه‌نینی پیانۆ هێنابوو، به‌ڵام بۆ دانانی موزیك و نووسینه‌وه‌ی نۆته‌كان، هه‌ر به‌رده‌وام بووه.\nبوسۆ له‌ناو هونه‌رمه‌ندانی ئیتالیا كه‌سایه‌تییه‌كی زۆر گه‌وره بوو\nپێگه‌كه ئاماژه‌ی به نووسینێك له فه‌یسبووكی وه‌زیری ده‌ره‌وه‌ی ئیتالیا لویجی دی مایۆ كردووه كه نووسیویه‌تی، بوسۆ له‌ناو هونه‌رمه‌ندانی ئیتالیا كه‌سایه‌تییه‌كی زۆر گه‌وره بوو، خاوه‌نی به‌هره‌یه‌كی زۆر گه‌وره بوو. له موزیكه‌كانیدا هه‌ستم به خۆشه‌ویستی و سۆزی زۆر ده‌كرد.\nبوسۆ له تۆرینۆی ئیتالیا له دایك بووه، ته‌مه‌نی گه‌یشتبووه چوار ساڵ و خۆی له دنیای موزیكدا بینییه‌وه، له ته‌مه‌نی 14 ساڵیدا یه‌كێك له ژه‌نیاره زۆر دیاره‌كانی بواری "بێز- باز" له تیپی موزیكی ستاتوتو بوو. له‌وێوه بووه سه‌رۆكی ئۆركێسترایه‌ك له ئیتالیا.\nجیا له‌و كاره هونه‌رییانه‌ی له ئیتالیا ئه‌نجامی دابوون، هاوكات دامه‌زرێنه‌ری ئۆركێسترای له‌نده‌نیی سێمفۆنیی بوو. دانه‌ری ده‌یان موزیكی فیلمی سینه‌مایی و شانۆیی بوو. بۆیه به‌مردنی ئه‌و هونه‌رمه‌نده له‌و ته‌مه‌نه، زیانێكی زۆری به‌هونه‌ری ئیتالیایی گه‌یاند.